title: Smernica Komisie 2008/63/ES z  20. júna 2008 o hospodárskej súťaži na trhoch s koncovými telekomunikačnými zariadeniami (kodifikované znenie) (Text s významom pre EHP)

text:
               21.6.2008

               SK

               Úradný vestník Európskej únie

               L 162/20

      SMERNICA KOMISIE 2008/63/ES
   z 20. júna 2008
   o hospodárskej súťaži na trhoch s koncovými telekomunikačnými zariadeniami
   (Text s významom pre EHP)
   (kodifikované znenie)
   KOMISIA EURÓPSKYCH SPOLOČENSTIEV,
   so zreteľom na Zmluvu o založení Európskeho spoločenstva, najmä na jej článok 86 ods. 3,
   keďže:

               (1)

               Smernica Komisie 88/301/EHS zo 16. mája 1988 o súťaži na trhoch s koncovými telekomunikačnými zariadeniami (1) bola podstatným spôsobom zmenená a doplnená (2). V záujme jasnosti a prehľadnosti by sa mala táto smernica kodifikovať.

               (2)

               Vo všetkých členských štátoch boli telekomunikácie úplným alebo čiastočným štátnym monopolom, daným vo všeobecnosti vo forme osobitných alebo výlučných práv jednému alebo viacerým subjektom, zodpovedným za poskytovanie a prevádzku infraštruktúry siete a súvisiacich služieb. Tieto práva však často prekračovali rámec poskytovania služieb využívajúcich sieť a týkajú sa aj dodávok užívateľských koncových zariadení pre pripojenie k sieti. Posledné desaťročia zaznamenali v sieťach značný technický vývoj a mimoriadne výrazné bolo tempo vývoja v oblasti koncových zariadení.

               (3)

               S ohľadom na technický a ekonomický vývoj preskúmali členské štáty svoje udelenie osobitných alebo výhradných práv v telekomunikačnom odvetví. Rozšírenie typov koncových zariadení a možnosť mnohonásobného použitia terminálov znamená, že užívatelia musia mať možnosť voľného výberu medzi rôznymi typmi zariadení, ak majú plne využívať technologické pokroky urobené v odvetví.

               (4)

               Existencia výhradných práv má účinok obmedzenia voľného pohybu koncových telekomunikačných zariadení, tak pri dovoze a uvádzaní na trh týchto zariadení, vrátane družicových zariadení, pretože s niektorými výrobkami sa neobchoduje, ako aj pri pripojení, uvedení do prevádzky alebo údržbe, pretože vzhľadom na charakteristiky trhu, a najmä diverzitu a technickú podstatu výrobkov, monopol nemá stimul na zabezpečenie týchto služieb vo vzťahu k výrobkom, ktoré neuviedol na trh alebo nedoviezol, ani aby zosúladil ich cenu s výrobnými nákladmi, pretože nehrozí konkurencia od iných podnikov, ktoré by vstúpili na trh. Keďže na väčšine trhov je široká ponuka koncových telekomunikačných zariadení, hrozí, že akékoľvek osobitné právo, ktoré priamo alebo nepriamo obmedzuje počet podnikov autorizovaných na dovoz, uvádzanie na trh, pripájanie, uvedenie do prevádzky a údržbu takéhoto zariadenia, bude mať rovnaké účinky ako poskytnutie výhradných práv. Tieto výhradné alebo osobitné práva predstavujú opatrenia s rovnocenným účinkom ako množstevné obmedzenia dovozu, nezlučiteľné s článkom 28 Zmluvy o ES. Je teda nevyhnutné zrušiť všetky existujúce výhradné práva týkajúce sa dovozu, uvádzania tovaru na trh, pripájania, uvedenia do prevádzky a údržby koncových telekomunikačných zariadení, ako aj práva s rovnocenným účinkom, t. j. všetky osobitné práva okrem tých, ktoré spočívajú vo výhodách priznaných jednému alebo viacerým podnikom právnymi alebo správnymi predpismi, ktoré ovplyvňujú schopnosť iných podnikov zapojiť sa do niektorej z vyššie uvedených aktivít na tom istom geografickom území za v podstate rovnakých podmienok.

               (5)

               Osobitné alebo výhradné práva, vzťahujúce sa na koncové zariadenia, sa vykonávajú tak, že prakticky znevýhodňujú zariadenia z iných členských štátov najmä tým, že bránia užívateľom, aby si voľne vybrali zariadenia, ktoré sa im najviac hodia s ohľadom na cenu a kvalitu, bez ohľadu na ich pôvod. Výkon týchto práv je preto nezlučiteľný s článkom 31 zmluvy vo všetkých členských štátoch.

               (6)

               Pri kúpe alebo prenájme koncových zariadení je rozhodujúcim činiteľom poskytovanie služieb spojených s pripojením a údržbou týchto zariadení. Udržanie výhradných práv v tejto oblasti by bolo rovnocenné udržaniu výhradných práv na uvádzanie tovaru na trh. Preto aj tieto práva musia byť zrušené, ak má mať skutočný účinok zrušenie výhradných práv na dovoz a na uvádzanie tovaru na trh.

               (7)

               Údržba koncových zariadení je služba v zmysle článku 50 zmluvy. Poskytovanie tejto služby, ktorá z komerčného hľadiska nemôže byť oddelená od kúpy koncových zariadení, musí byť voľné v súlade s článkom 49 zmluvy, a najmä vtedy, ak je zabezpečovaná kvalifikovanou obsluhou.

               (8)

               Situácia na trhu naďalej narušuje pravidlá hospodárskej súťaže stanovené v zmluve. Okrem toho je tým nepriaznivo ovplyvnený vývoj obchodu až do takéto rozsahu, že to odporuje záujmom Spoločenstva. Väčšia súťaživosť na trhu s koncovými zariadeniami vyžaduje zavedenie transparentných technických špecifikácií, ktoré umožnia voľný pohyb koncových zariadení, pri splnení hlavných požiadaviek uvedených v smernici Európskeho parlamentu a Rady 1999/5/ES z 9. marca 1999 o rádiovom zariadení a koncových telekomunikačných zariadeniach a o vzájomnom uznávaní ich zhody (3) a umožňujú voľný pohyb koncových zariadení. Takáto transparentnosť nutne vyžaduje uverejnenie technických špecifikácií.

               (9)

               Osobitné alebo výhradné práva na dovoz a na uvádzanie koncových zariadení na trh vedú k situácii, ktorá je v rozpore s cieľom článku 3 písm. g) zmluvy, ktorý stanovuje vytvorenie systému, ktorým sa zabezpečí, aby sa na vnútornom trhu nenarušila hospodárska súťaž. a požaduje a fortiori, že súťaž nesmie byť eliminovaná. Členské štáty sú podľa článku 10 zmluvy povinné neprijať žiadne opatrenia, ktoré by mohli ohroziť dosiahnutie cieľov zmluvy, vrátane článku 3 písm. g). Výhradné práva sa z toho dôvodu musia považovať za nezlučiteľné s článkom 82 zmluvy v spojení s článkom 3 a udelenie alebo ponechanie takýchto práv v členskom štáte je zakázané podľa článku 86 ods. 1 zmluvy.

               (10)

               Aby sa užívateľom umožnil prístup ku koncovým zariadeniam podľa ich výberu, je nutné poznať a sprehľadniť charakteristiky rozhrania verejnej siete, ku ktorej sa majú pripojiť koncové zariadenia. Z toho dôvodu členské štáty musia zabezpečiť uverejnenie týchto charakteristík a zabezpečiť užívateľom prístup k rozhraniu verejnej siete.

               (11)

               Výrobcovia koncových zariadení musia poznať technickú špecifikáciu, ktorú musia rešpektovať, aby mohli uviesť koncové zariadenia na trh. Z toho dôvodu členské štáty musia formalizovať a uverejniť špecifikácie, ktoré musia oznámiť Komisii vo forme návrhu, v súlade so smernicou Európskeho parlamentu a Rady 98/34/ES z 22. júna 1998 o postupe pri poskytovaní informácií v oblasti technických noriem a predpisov (4). Špecifikácie môžu byť rozšírené na výrobky dovážané z iných členských štátov iba do tej miery, pokiaľ treba zabezpečiť zhodu so základnými požiadavkami špecifikovanými v článku 3 smernice 1999/5/ES, ktorá môže byť legitímne požadovaná podľa práva Spoločenstva. Členské štáty musia byť v každom prípade dodržiavať ustanovenia článkov 28 a 30 zmluvy, podľa ktorých dovážajúci členský štát musí povoliť na svojom území koncové zariadenia zákonne vyrábané a uvádzané na trh v inom členskom štáte.

               (12)

               Aby sa zabezpečila transparentná, objektívna a nediskriminačná aplikácia špecifikácií, sledovanie ich aplikácie nemôže byť zverené niektorému z konkurentov na trhu s koncovými zariadeniami vzhľadom na zrejmý konflikt záujmov. Z toho dôvodu by mali členské štáty zabezpečiť, aby bola zodpovednosť za sledovanie zverená subjektu nezávislému od operátora siete a iného konkurenta na dotknutom trhu.

               (13)

               Táto smernica by sa nemala dotýkať povinností členských štátov týkajúcich sa lehôt na transpozíciu tých smerníc do vnútroštátneho práva, ktoré sú uvedené v prílohe II časti B,

         PRIJALA TÚTO SMERNICU:
   Článok 1
   Na účely tejto smernice:

               1.

               „koncové zariadenie“ znamená:

                           a)

                           zariadenie priamo alebo nepriamo pripojené k rozhraniu verejnej telekomunikačnej siete na vysielanie, spracovanie alebo prijatie informácií; v oboch prípadoch (priamom alebo nepriamom) pripojenie môže byť urobené vodičom, optickým vláknom alebo elektromagneticky; pripojenie je nepriame, ak je zariadenie umiestnené medzi terminál a rozhranie verejnej siete;

                           b)

                           pozemnú družicovú stanicu;

               2.

               „pozemná družicová stanica“ znamená zariadenie, ktoré je spôsobilé iba na vysielanie alebo na vysielanie a príjem („vysielač/prijímač“), alebo iba na príjem („iba prijímač“) rádiokomunikačných signálov prostredníctvom družíc alebo iných kozmických systémov;

               3.

               „podnik“ znamená verejný alebo súkromný subjekt, ktorému členský štát udelí osobitné alebo výhradné práva na dovoz, marketing, pripojenie, uvedenie do prevádzky telekomunikačného koncového zariadenia alebo údržbu takého zariadenia;

               4.

               „osobitné práva“ znamenajú práva, ktoré sú povoľované členským štátom obmedzenému počtu podnikov prostredníctvom legislatívnych, kontrolných alebo administratívnych nástrojov, ktoré v danej geografickej oblasti:

                           a)

                           obmedzujú na dva alebo viac počet takýchto podnikov inak ako v súlade s objektívnymi, proporcionálnymi a nediskriminačnými kritériami alebo

                           b)

                           určujú inak ako v súlade s kritériami uvedenými v písmene a) niekoľko konkurenčných podnikov, alebo

                           c)

                           udeľujú ľubovoľnému podniku alebo podnikom inak ako v súlade s kritériami uvedenými v písmenách a) a b) výhody priznané právnymi alebo správnymi predpismi, ktoré podstatne ovplyvňujú schopnosť akéhokoľvek iného podniku dovážať, uvádzať na trh, pripájať, uvádzať do prevádzky alebo udržiavať koncových telekomunikačných zariadení na tom istom území za v podstate rovnakých podmienok.

         Článok 2
   Členské štáty, ktoré udelili osobitné alebo výhradné práva podnikom, zabezpečia, že sa zrušia všetky výhradné práva, ako aj osobitné práva, ktoré:

               a)

               obmedzujú počet podnikov na dva alebo viac inak ako v súlade s objektívnymi, proporcionálnymi a nediskriminačnými kritériami alebo

               b)

               určujú inak ako v súlade s kritériami uvedenými v písmene a) niekoľko konkurenčných podnikov.

         Členské štáty informujú Komisiu o prijatých opatreniach alebo o legislatívnych návrhoch predložených pre tento cieľ.
   Článok 3
   Členské štáty zabezpečia, aby hospodárske subjekty mali právo na dovoz, uvádzanie tovaru na trh, pripojenie, uvedenie do prevádzky a údržbu koncových zariadení.
   Členské štáty však môžu:

               a)

               v prípade pozemnej družicovej stanice odmietnuť povoliť pripojenie takého zariadenia na verejnú telekomunikačnú sieť alebo uviesť ju do služby, keď nespĺňa príslušné spoločné technické predpisy prijaté na základe smernice 1999/5/ES alebo ak tieto predpisy neexistujú, podstatné požiadavky stanovené v článku 3 uvedenej smernice; v prípade absencie spoločných technických pravidiel alebo zosúladených právnych podmienok musia byť vnútroštátne predpisy úmerné týmto podstatným požiadavkám a oznámené Komisii v súlade so smernicou 98/34/ES, ak to smernica 98/34/ES vyžaduje;

               b)

               v prípade iného koncového zariadenia odmietnuť povoliť pripojenie takéhoto zariadenia na verejnú telekomunikačnú sieť, keď toto zariadenie nespĺňa príslušné spoločné technické predpisy prijaté na základe smernice 1999/5/ES alebo ak tieto predpisy neexistujú, podstatné požiadavky stanovené v článku 3 uvedenej smernice;

               c)

               požadovať, aby hospodárske subjekty mali technickú kvalifikáciu potrebnú na pripojenie, uvedenie do prevádzky a údržbu koncových zariadení na základe objektívnych, nediskriminačných a verejne dostupných kritérií.

         Článok 4
   Členské štáty dohliadajú, aby užívatelia mali prístup k novým rozhraniam verejnej siete a aby prevádzkovatelia verejných telekomunikačných sietí uverejnili ich fyzickú charakteristiku.
   Článok 5
   Členské štáty zabezpečia, aby sa formalizovali a uverejnili všetky špecifikácie koncových zariadení.
   Členské štáty oznámia Komisii tieto technické špecifikácie vo forme návrhu v súlade so smernicou 98/34/ES.
   Článok 6
   Členské štáty zabezpečia, aby zodpovednosť za sledovanie používania špecifikácií uvedených v článku 5 bola zverená subjektu nezávislému od verejných alebo súkromných podnikov, ponúkajúcich v telekomunikačnom sektore tovar alebo služby.
   Článok 7
   Na konci každého roku členské štáty predložia Komisii správu, ktorá jej umožní sledovať dodržiavanie ustanovení článkov 2, 3, 4 a 6.
   Vzor správy je uvedený v prílohe I.
   Článok 8
   Smernica 88/301/EHS, zmenená a doplnená smernicou uvedenou v prílohe II časti A, sa zrušuje bez vplyvu na povinnosti členských štátov týkajúce sa lehôt na transpozíciu tých smerníc do vnútroštátneho práva, ktoré sú uvedené v prílohe II časti B.
   Odkazy na zrušenú smernicu sa považujú za odkazy na túto smernicu a znejú v súlade s tabuľkou zhody uvedenou v prílohe III.
   Článok 9
   Táto smernica nadobúda účinnosť dvadsiatym dňom po jej uverejnení v Úradnom vestníku Európskej únie.
   Článok 10
   Táto smernica je určená členským štátom.

      V Bruseli 20. júna 2008

            Za Komisiu

            predseda

         José Manuel BARROSO

      (1)  Ú. v. ES L 131, 27.5.1988, s. 73. Smernica zmenená a doplnená smernicou 94/46/ES (Ú. v. ES L 268, 19.10.1994, s. 15).

      (2)  Pozri prílohu II časť A.

      (3)  Ú. v. ES L 91, 7.4.1999, s. 10. Smernica zmenená a doplnená nariadením (ES) č. 1882/2003 (Ú. v. EÚ L 284, 31.10.2003, s. 1).

      (4)  Ú. v. ES L 204, 21.7.1998, s. 37. Smernica naposledy zmenená a doplnená smernicou Rady 2006/96/ES (Ú. v. EÚ L 363, 20.12.2006, s. 81).

      PRÍLOHA I
      Vzor správy uvedenej v článku 7
      Implementácia článku 2
      Koncové zariadenie, pre ktoré sa upravila alebo upravuje legislatíva.
      Podľa kategórie koncových zariadení:

                  —

                  dátum prijatia opatrenia alebo

                  —

                  dátum zavedenia účtu, alebo

                  —

                  dátum vstupu opatrenia do platnosti.

            Implementácia článku 3

                  —

                  koncové zariadenie, ktorého pripojenie a/alebo uvedenie do prevádzky bolo obmedzené,

                  —

                  požadované technické špecifikácie, uvádzajúce odkazy na ich uverejnenie.

            Implementácia článku 4

                  —

                  odkazy na publikácie, v ktorých sú špecifikované fyzické charakteristiky,

                  —

                  počet existujúcich rozhraní verejnej siete,

                  —

                  počet zmenených rozhraní verejnej siete.

            Implementácia článku 6

                  —

                  vymenovaný nezávislý subjekt alebo subjekty.

      PRÍLOHA II
      ČASŤ A
      Zrušená smernica so zoznamom neskorších zmien a doplnení
      (v zmysle článku 8)

                  Smernica Komisie 88/301/EHS

                  (Ú. v. ES L 131, 27.5.1988, s. 73)

                  Smernica Komisie 94/46/ES

                  (Ú. v. ES L 268, 19.10.1994, s. 15)

            ČASŤ B
      Zoznam lehôt na transpozíciu do vnútroštátneho práva
      (v zmysle článku 8)

                  Smernica

                  Lehota na transpozíciu

                  88/301/EHS

                  —

                  94/46/ES

                  8. augusta 1995

      PRÍLOHA III
      Tabuľka zhody

                  Smernica 88/301/EHS

                  Táto smernica

                  Článok 1 úvodné slová

                  Článok 1 úvodné slová

                  Článok 1 prvá zarážka prvá a druhá veta

                  Článok 1 bod 1 písm. a)

                  Článok 1 prvá zarážka posledná veta

                  Článok 1 bod 1 písm. b)

                  Článok 1 druhá zarážka

                  Článok 1 bod 3

                  Článok 1 tretia zarážka úvodné slová

                  Článok 1 bod 4 úvodné slová

                  Článok 1 tretia zarážka prvá podzarážka

                  Článok 1 bod 4 písm. a)

                  Článok 1 tretia zarážka druhá podzarážka

                  Článok 1 bod 4 písm. b)

                  Článok 1 tretia zarážka tretia podzarážka

                  Článok 1 bod 4 písm. c)

                  Článok 1 štvrtá zarážka

                  Článok 1 bod 2

                  Článok 2

                  Článok 2

                  Článok 3 prvá veta

                  Článok 3 prvý odsek

                  Článok 3 druhá veta

                  Článok 3 druhý odsek úvodné slová

                  Článok 3 prvá zarážka

                  Článok 3 druhý odsek písm. a)

                  Článok 3 druhá zarážka

                  Článok 3 druhý odsek písm. b)

                  Článok 3 tretia zarážka

                  Článok 3 druhý odsek písm. c)

                  Článok 4 prvý odsek

                  Článok 4

                  Článok 4 druhý odsek

                  —

                  Článok 5 ods. 1

                  —

                  Článok 5 ods. 2 prvá veta

                  Článok 5 prvý odsek

                  Článok 5 ods. 2 druhá veta

                  Článok 5 druhý odsek

                  Článok 6

                  Článok 6

                  Článok 8

                  —

                  Článok 9

                  Článok 7

                  Článok 10

                  —

                  —

                  Článok 8

                  —

                  Článok 9

                  Článok 11

                  Článok 10

                  Príloha I

                  —

                  Príloha II

                  Príloha I

                  —

                  Príloha II

                  —

                  Príloha III


title: Smernica Európskeho parlamentu a Rady 2008/97/ES z  19. novembra 2008 , ktorou sa mení a dopĺňa smernica Rady 96/22/ES o zákaze používania určitých látok s hormonálnym alebo tyrostatickým účinkom a beta-agonistov pri chove dobytka (Text s významom pre EHP)

text:
               28.11.2008

               SK

               Úradný vestník Európskej únie

               L 318/9

      SMERNICA EURÓPSKEHO PARLAMENTU A RADY 2008/97/ES
   z 19. novembra 2008,
   ktorou sa mení a dopĺňa smernica Rady 96/22/ES o zákaze používania určitých látok s hormonálnym alebo tyrostatickým účinkom a beta-agonistov pri chove dobytka
   (Text s významom pre EHP)
   EURÓPSKY PARLAMENT A RADA EURÓPSKEJ ÚNIE,
   so zreteľom na Zmluvu o založení Európskeho spoločenstva, a najmä na jej článok 152 ods. 4 písm. b),
   so zreteľom na návrh Komisie,
   so zreteľom na stanovisko Európskeho hospodárskeho a sociálneho výboru (1),
   po porade s Výborom regiónov,
   konajúc v súlade s postupom ustanoveným v článku 251 zmluvy (2),
   keďže:

               (1)

               V článku 2 smernice 96/22/ES (3) sa okrem iného zakazuje uvádzanie stilbénov, derivátov stilbénov, ich solí a esterov a tyrostatických látok na trh na účel ich podávania zvieratám všetkých druhov.

               (2)

               Dôvodom tohto absolútneho zákazu bolo, že prípadné zneužitie alebo nesprávne použitie týchto látok by bolo zložitejšie, ak by sa na trhu nenachádzal žiadny povolený výrobok pre akýkoľvek živočíšny druh.

               (3)

               Skúsenosti získané najmä v rámci vnútroštátnych plánov na zisťovanie prítomnosti rezíduí predložených v súlade so smernicou Rady 96/23/ES z 29. apríla 1996 o opatreniach na monitorovanie určitých látok a ich rezíduí v živých zvieratách a živočíšnych produktoch (4) však ukázali, že zneužitie látok určených pre spoločenské zvieratá nezohráva úlohu ako zdroj zneužitia alebo nesprávneho použitia. Je to z časti preto, že používanie látok určených pre spoločenské zvieratá s cieľom podporiť rast zvierat určených na výrobu potravín nie je ekonomicky výhodné.

               (4)

               Zákaz tyrostatických látok má navyše škodlivé následky na dobré životné podmienky spoločenských zvierat (psov a mačiek) kvôli nedostupnosti alternatívnej liečby hypertyrioidizmu u týchto zvierat.

               (5)

               V protokole o ochrane a dobrých životných podmienkach zvierat, ktorý je pripojený k zmluve, sa uvádza, že Spoločenstvo a členské štáty musia pri vykonávaní politík Spoločenstva, najmä pokiaľ ide o vnútorný trh, venovať plnú pozornosť požiadavkám týkajúcim sa dobrých životných podmienok zvierat.

               (6)

               Je preto vhodné obmedziť rozsah pôsobnosti smernice 96/22/ES iba na zvieratá určené na výrobu potravín a zrušiť zákaz vo vzťahu k spoločenským zvieratám a tiež upraviť vymedzenie pojmu terapeutické ošetrenie.

               (7)

               V stanovisku Vedeckého výboru pre veterinárne opatrenia týkajúce sa verejného zdravia z 30. apríla 1999 o potenciálnych rizikách hormonálnych rezíduí v hovädzom mäse a mäsových výrobkoch na ľudské zdravie (ktoré sa prehodnotilo 3. mája 2000 a schválilo 10. apríla 2002) sa dospelo k záveru, že v súčasnosti existuje veľké množstvo dôkazov, ktoré naznačujú, že estradiol 17ß je nutné pokladať za úplný karcinogén, keďže má účinky iniciácie aj podpory rastu tumorov, a že v súčasnosti dostupné údaje neumožňujú kvantitatívne odhadnúť jeho riziko pre ľudské zdravie. V dôsledku toho sa smernica 96/22/ES zmenila a doplnila smernicou 2003/74/ES, ktorou sa okrem iného natrvalo zakázalo používanie estradiolu 17ß ako stimulátora rastu a výrazne sa obmedzili všetky ďalšie okolnosti, za ktorých ho možno podávať všetkým hospodárskym zvieratám na terapeutické alebo zootechnické účely, kým sa neskončí ďalšie preskúmanie skutočnej a vedeckej situácie a veterinárnych postupov v členských štátoch.

               (8)

               V článku 11a smernice 96/22/ES sa od Komisie požaduje, aby do 14. októbra 2005 predložila správu o dostupnosti alternatívnych veterinárnych liekov, ktoré nahrádzajú lieky s obsahom estradiolu 17ß na terapeutické účely u zvierat určených na výrobu potravín. Komisia vyhľadala odborné poradenstvo a pripravila príslušnú vedeckú správu, ktorú predložila Európskemu parlamentu a Rade 11. októbra 2005. V príslušnej správe sa uvádza, že estradiol 17ß nie je pri chove zvierat určených na výrobu potravín nevyhnutný, pretože veterinárni lekári v členských štátoch už celkom bežne používajú dostupné alternatívy (najmä prostaglandíny) a že úplný zákaz používania estradiolu 17ß u zvierat určených na výrobu potravín by mal mať iba zanedbateľný alebo nemal mať žiadny vplyv na chov zvierat a ich životné podmienky.

               (9)

               K riadnemu dodržiavaniu príslušných právnych predpisov a odstraňovaniu nevhodného používania nepovolených látok môžu prispieť kampane zamerané na objektívne informovanie a osvetu.

               (10)

               Do 14. októbra 2006 sa udelila len dočasná výnimka na používanie estradiolu 17ß pri vyvolávaní estrálneho cyklu u hovädzieho dobytka, koní, oviec a kôz. Z dôvodu existencie účinných alternatívnych produktov, ktoré sa už používajú, a z dôvodu zabezpečenia vysokej úrovne ochrany zdravia v Spoločenstve, by sa táto výnimka už nemala obnoviť.

               (11)

               Smernica 96/22/ES by sa preto mala zodpovedajúcim spôsobom zmeniť a doplniť,

         PRIJALI TÚTO SMERNICU:
   Článok 1
   Smernica 96/22/ES sa týmto mení a dopĺňa takto:

               1.

               V článku 1 ods. 2 sa písmeno b) nahrádza takto:

                           „b)

                           ‚terapeutické ošetrenie‘ znamená podanie povolenej látky podľa článku 4 tejto smernice jednotlivému hospodárskemu zvieraťu po vyšetrení veterinárnym lekárom s cieľom liečiť problém plodnosti vrátane ukončenia neželanej brezivosti a v prípade beta-agonistov s cieľom vyvolať tokolýzu u teľných kráv a liečiť problémy s dýchaním, chorobu člnkovitej kosti a laminitídu a vyvolať tokolýzu u jedincov z čeľade equidae;“.

               2.

               Článok 2 sa nahrádza takto:
               „Článok 2
               Členské štáty zakazujú uvádzanie na trh látok uvedených v prílohe II, ktoré sú určené na podávanie všetkým druhom zvierat, ktorých mäso a produkty sú určené na ľudskú spotrebu, na iné účely, ako tie, ktoré sú stanovené v článku 4 bod 2.“

               3.

               V článku 4 bode 2 sa bod i) nahrádza takto:

                           „i)

                           allyl trenbolon, podávaný orálne, alebo beta-agonisty jedincom z čeľade equidae za predpokladu, že sa používajú v súlade s pokynmi výrobcu;“.

               4.

               Článok 5a sa vypúšťa.

               5.

               V článkoch 3, 6, 7, 8, 11 a 14a sa vypúšťa odkaz na článok 5a.

               6.

               V článku 11 sa odsek 1 nahrádza takto:
               „1.   Tretie krajiny, ktorých právne predpisy povoľujú uvádzať na trh a podávať stilbény, deriváty stilbénov, ich soli a estery alebo tyrostatické látky určené na podávanie všetkým druhom zvierat, ktorých mäso a produkty sú určené na ľudskú spotrebu, nemôžu byť zaradené do žiadneho zoznamu krajín stanoveného právnymi predpismi Spoločenstva, z ktorých môžu členské štáty dovážať hospodárske zvieratá alebo vodné živočíchy, alebo mäso alebo produkty z týchto zvierat.“

               7.

               Článok 11a sa nahrádza takto:
               „Článok 11a
               V súvislosti s látkami uvedenými v prílohe III Komisia vyhľadá dodatočné informácie, pričom zohľadní najnovšie vedecké údaje zo všetkých možných zdrojov, a bude naďalej pravidelne skúmať uplatňované opatrenia s cieľom predkladať včas Európskemu parlamentu a Rade všetky potrebné návrhy.“

               8.

               Vkladá sa tento článok:
               „Článok 11b
               Komisia v spolupráci s členskými štátmi uskutoční kampaň zameranú na informovanie a osvetu týkajúcu sa úplného zákazu používania estradiolu 17ß u zvierat určených na výrobu potravín, zameranú na poľnohospodárov a veterinárne organizácie v Európskej únii, ako aj na príslušné organizácie mimo Európskej únie, ktoré sa priamo alebo nepriamo zúčastňujú na vývoze potravín živočíšneho pôvodu, ktoré patria do rozsahu pôsobnosti tejto smernice, do Európskej únie.“

               9.

               Príloha II sa nahrádza textom uvedeným v prílohe k tejto smernici.

         Článok 2
   1.   Členské štáty uvedú do účinnosti zákony, iné právne predpisy a správne opatrenia potrebné na dosiahnutie súladu s touto smernicou do 1. januára 2009. Komisii bezodkladne oznámia znenie týchto zákonov, iných právnych predpisov a správnych opatrení a tabuľku zhody medzi nimi a touto smernicou.
   Členské štáty uvedú priamo v prijatých opatreniach alebo pri ich úradnom uverejnení odkaz na túto smernicu. Podrobnosti o odkaze upravia členské štáty.
   2.   Členské štáty oznámia Komisii znenie hlavných ustanovení vnútroštátnych právnych predpisov, ktoré prijmú v oblasti pôsobnosti tejto smernice.
   Článok 3
   Táto smernica nadobúda účinnosť dvadsiatym dňom po jej uverejnení v Úradnom vestníku Európskej únie.
   Článok 4
   Táto smernica je určená členským štátom.

      V Štrasburgu 19. novembra 2008

            Za Európsky parlament

            predseda

         H.-G. PÖTTERING

            Za Radu

            predseda

         J.-P. JOUYET

      (1)  Ú. v. EÚ C 10, 15.1.2008, s. 57.

      (2)  Stanovisko Európskeho parlamentu z 5. júna 2008 (zatiaľ neuverejnené v úradnom vestníku) a rozhodnutie Rady z 20. októbra 2008.

      (3)  Ú. v. ES L 125, 23.5.1996, s. 3.

      (4)  Ú. v. ES L 125, 23.5.1996, s. 10.

      PRÍLOHA

            „PRÍLOHA II
            Zoznam zakázaných látok

                        Zoznam A: zakázané látky:

                                    —

                                    tyrostatické látky,

                                    —

                                    stilbény, deriváty stilbénov, ich soli a estery,

                                    —

                                    estradiol 17β a jeho esterové deriváty.

                        Zoznam B: zakázané látky s výnimkami:

                                    —

                                    beta-agonisty.“


title: Smernica 2001/104/ES Európskeho parlamentu a Rady zo 7. decembra 2001, ktorou sa mení a dopĺňa smernica Rady 93/42/EHS o zdravotníckych pomôckachText s významom pre EHP.

text:
Dôležité právne oznámenie

|

32001L0104

Úradný vestník L 006 , 10/01/2002 S. 0050 - 0051

		Smernica 2001/104/ES Európskeho parlamentu a Radyzo 7. decembra 2001,ktorou sa mení a dopĺňa smernica Rady 93/42/EHS o zdravotníckych pomôckach(Text s významom pre EHP)EURÓPSKY PARLAMENT A RADA EURÓPSKEJ ÚNIEso zreteľom na Zmluvu o založení Európskeho spoločenstva, najmä na jej článok 95,so zreteľom na návrh Komisie,so zreteľom na stanovisko Hospodárskeho a sociálneho výboru,konajúc v súlade s postupom stanoveným v článku 251 zmluvy [1],keďže:(1) Cieľom tejto smernice je zaradiť do rozsahu smernice 93/42/EHS [2] len zdravotnícke pomôcky, ktoré obsahujú ako svoju neoddeliteľnú súčasť látky získané z ľudskej krvi alebo ľudskej plazmy. Zdravotnícke pomôcky obsahujúce iné látky získané z ľudských tkanív zostanú vylúčené zo spomínanej smernice.(2) Základným cieľom akýchkoľvek pravidiel upravujúcich výrobu, distribúciu alebo používanie zdravotníckych pomôcok musí byť ochrana záujmov verejného zdravia.(3) Vnútroštátne ustanovenia pre bezpečnosť a ochranu zdravia pacientov, užívateľov a prípadne aj iných osôb, pokiaľ ide o používanie zdravotníckych pomôcok, by sa mali zosúladiť, aby bol zaručený voľný pohyb takýchto pomôcok na vnútornom trhu,PRIJALI TÚTO SMERNICU:Článok 1Článok 1 ods. 5 smernice 93/42/EHS sa mení a dopĺňa takto:a) písm. c) sa nahrádza takto:"c) liečivá v pôsobnosti smernice 65/65/EHS, vrátane liečív vyrobených z krvi v pôsobnosti smernice 89/381/EHS;";b) písm. e) sa nahrádza takto:"e) ľudská krv, krvné deriváty, plazma alebo krvné bunky ľudského pôvodu, alebo na pomôcky, ktoré obsahujú v čase ich uvedenia na trh takéto krvné deriváty, plazmu alebo bunky, okrem pomôcok uvedených v odseku 4a;".Článok 2Uskutočňovanie, prechodné ustanovenia1. Členské štáty príjmu a uverejnia zákony, iné právne predpisy a správne opatrenia potrebné na dosiahnutie súladu s touto smernicou do 13. decembra 2001. Bezodkladne o tom informujú Komisiu.Tieto opatrenia sa budú uplatňovať s účinnosťou od 13. júna 2002.Členské štáty uvedú priamo v prijatých ustanoveniach alebo pri ich úradnom uverejnení odkaz na túto smernicu. Podrobnosti o odkaze upravia členské štáty.2. Členské štáty oznámia Komisii znenie hlavných ustanovení zákonov, iných právnych predpisov a správnych opatrení, ktoré prijmú v oblasti pôsobnosti tejto smernice.3. Členské štáty podniknú potrebné opatrenia na zabezpečenie toho, že upovedomované orgány, ktoré sú zodpovedné podľa článku 16 smernice 93/42/EHS za zosúladenie, zohľadnia všetky potrebné informácie, týkajúce sa vlastností a fungovania pomôcok obsahujúcich stabilné deriváty ľudskej krvi alebo ľudskej plazmy, najmä vrátane výsledkov akýchkoľvek príslušných testov a už vykonaných overovaní, podľa predtým jestvujúcich vnútroštátnych ustanovení zákonov, iných právnych predpisov alebo správnych opatrení vzťahujúcich sa na tieto pomôcky.4. Po dobu piatich rokov, nasledujúcu od nadobudnutia účinnosti tejto smernice, budú členské štáty súhlasiť s uvedením na trh pomôcok obsahujúcich stabilné deriváty ľudskej krvi alebo ľudskej plazmy, ktoré vyhovujú pravidlám platným na ich území v deň, keď táto smernica nadobudne účinnosť. Po dobu ďalších dvoch rokov môžu byť uvedené pomôcky v prevádzke.Článok 3Táto smernica nadobúda účinnosť dňom jej uverejnenia v Úradnom vestníku Európskych spoločenstiev.Článok 4Táto smernica je adresovaná členským štátom.V Bruseli 7. decembra 2001Za Európsky parlamentpredsedaN. FontaineZa RadupredsedaI. Durant[1] Názor Európskeho Parlamentu doručený 23. októbra 2001 (ešte nezverejnený v úradnom vestníku) a Rozhodnutie Rady z 3. decembra 2001.[2] Ú. v. ES L 169, 12.7.1993, s. 1. Smernica naposledy zmenená a doplnená smernocou 2000/70/EC Európskeho Parlamentu a Rady (Ú. v. ES L 313, 13.12.2000, s. 22).--------------------------------------------------


title: Smernica Rady z 29. októbra 1990 o tranzite elektrickej energie prenosovými sieťami

text:
Dôležité právne oznámenie

|

31990L0547

Úradný vestník L 313 , 13/11/1990 S. 0030 - 0033 Fínske špeciálne vydanie: Kapitola 12 Zväzok 2 S. 0105  Švédske špeciálne vydanie: Kapitola 12 Zväzok 2 S. 0105

		Smernica Radyz 29. októbra 1990o tranzite elektrickej energie prenosovými sieťami(90/547/EHS)RADA EURÓPSKYCH SPOLOČENSTIEV,so zreteľom na Zmluvu o založení Európskeho hospodárskeho spoločenstva, a najmä na jej článok 100a,so zreteľom na návrh Komisie [1],v spolupráci s Európskym parlamentom [2],so zreteľom na stanovisko Hospodárskeho a sociálneho výboru [3],keďže je potrebné prijať opatrenia s cieľom postupného zakladania vnútorného trhu v období, ktoré sa skončí 31. decembra 1992; keďže Európska rada na svojich ďalších zasadnutiach, najmä na Rodose, uznala potrebu jedného vnútorného trhu v energetike a keďže dosiahnutie vnútorného trhu osobitnejšie v sektore elektrickej energie napomôže ďalší rozvoj cieľov spoločenstva v energetike;keďže musí byť väčšia integrácia európskeho trhu s energiou, ak sa má dosiahnuť jeden vnútorný trh; keďže elektrická energia je základnou zložkou energetickej bilancie spoločenstva;keďže dosiahnutie vnútorného trhu s energiou, najmä v sektore elektrickej energie, musí zohľadniť cieľ hospodárskej a sociálnej kohézie, to znamená konkrétne zaručiť optimálnu dodávku elektrickej energie všetkým občanom všetkých regiónov spoločenstva s cieľom zlepšenia a harmonizácie životných podmienok a základov rozvoja hlavne v najmenej zvýhodnených regiónoch;keďže energetické politiky, viac než akékoľvek iné opatrenia prispievajúce k dosiahnutiu vnútorného trhu, sa nesmú realizovať s jediným cieľom zníženia nákladov a zachovania konkurencie, no musia zohľadniť aj potrebu zaručiť bezpečnosť dodávky a kompatibilitu metód výroby energie so životným prostredím;keďže na dosiahnutie tohto cieľa by sa mali brať do úvahy osobitné charakteristiky sektora elektroenergetiky;keďže sa každý rok zvyšuje obchod s elektrickou energiou medzi vysokonapäťovými elektrickými sieťami v Európe; keďže bezpečnosť dodávky elektrickej energie Európskemu spoločenstvu by sa zlepšila a náklady by sa znížili koordinovaním výstavby a prevádzky prepojení medzi sieťami potrebných pre tento obchod;keďže výmena elektrickej energie medzi elektrickými sieťami, ktorá je založená na zmluvách s minimálnym trvaním jedného roka, je taká veľká, že Komisia by mala systematicky poznať požiadavky na prenos a ich dôsledky;keďže je možné a žiaduce zvýšiť prenos elektrickej energie medzi sieťami a taktiež zohľadniť nevyhnutnú požiadavku bezpečnosti a kvality dodávky elektrickej energie; keďže štúdie ukazujú, že takéto väčšie prenosy elektrickej energie medzi sieťami môžu minimalizovať náklady na investície a palivá spotrebované pri výrobe a prenose elektrickej energie a zabezpečiť optimálne využitie výrobných prostriedkov a infraštruktúry;keďže stále existujú prekážky pri takomto obchode; keďže za predpokladu, že nie sú zavinené druhom použitej technológie alebo povahou samotných sietí, tieto prekážky sa môžu zmenšiť tým, že sa tranzit elektrickej energie cez siete stane povinným a zavedie sa primeraný systém monitorovania súladu s touto povinnosťou;keďže sa táto povinnosť a systém monitorovania týkajú tranzitu elektrickej energie v obchode s elektrickou energiou, ktorý je v záujme spoločenstva, t. j. tranzitu pomocou vysokonapäťových sietí;keďže sa o zmluvných podmienkach týkajúcich sa tranzitu elektrickej energie medzi sieťami musí rokovať medzi príslušnými subjektmi; keďže podmienky tranzitu by mali byť spravodlivé a nemali by spôsobovať, priamo či nepriamo, podmienky v rozpore s pravidlami súťaže v spoločenstve;keďže s cieľom napomôcť uzavretie zmlúv o tranzite Komisia zabezpečuje prípravu zmierovacieho procesu, podľa ktorého sa na požiadanie jednej zo strán musí urobiť výklad bez toho, aby mal tento postup právne záväzný účinok;keďže je potrebné zbližovať ustanovenia, ktoré prijali členské štáty a ktoré ovplyvňujú tranzit elektrickej energie;keďže založenie vnútorného trhu s elektrickou energiou podporí dynamický proces lepšej integrácie národných elektrických sietí a keďže v tejto súvislosti by sa preto mali vykonávať osobitné opatrenia a programy týkajúce sa infraštruktúry, aby sa urýchlilo efektívne a spoločensky výhodné napojenie vzdialených oblastí a ostrovov v spoločenstve na prepojenú sieť;keďže prepojenie hlavných európskych sietí, pomocou ktorých sa musí koordinovať obchod, presahuje zemepisné územie, ktoré sa nezhoduje s hranicami spoločenstva; keďže existuje zrejmá výhoda pri hľadaní spolupráce s tretími krajinami zúčastňujúcimi sa na prepojenej európskej sieti,PRIJALA TÚTO SMERNICU:Článok 1Členské štáty prijmú opatrenia potrebné na uľahčenie tranzitu elektrickej energie medzi vysokonapäťovými sieťami v súlade s podmienkami stanovenými v tejto smernici.Článok 21. Každá transakcia pre prenos elektrickej energie na základe týchto podmienok vytvára tranzit elektrickej energie medzi sieťami v zmysle tejto smernice bez toho, aby boli dotknuté akékoľvek osobitné dohody uzavreté medzi spoločenstvom a tretími krajinami:a) prenos vykonáva subjekt alebo subjekty zodpovedné v každom členskom štáte za vysokonapäťovú elektrickú sieť, s výnimkou distribučných sietí, na území členského štátu, čo prispieva k efektívnej prevádzke európskych vysokonapäťových prepojení;b) sieť miesta pôvodu alebo konečného určenia sa nachádza v spoločenstve;c) preprava zahŕňa prekročenie aspoň jedných hraníc vnútri spoločenstva.2. Na vysokonapäťové elektrické prenosové siete a subjekty zodpovedné za ne v členských štátoch, ktoré sú uvedené v prílohe, sa vzťahujú ustanovenia tejto smernice. Tento zoznam sa po porade so zainteresovanými členskými štátmi aktualizuje vždy, keď je to potrebné, a to rozhodnutím Komisie, v kontexte cieľov tejto smernice a zohľadňujúc najmä odsek 1 písm. a).Článok 31. O zmluvách obsahujúcich tranzit elektrickej energie medzi prenosovými sieťami rokujú subjekty zodpovedné za zmienené siete a za kvalitu poskytovaných služieb a prípadne subjekty zodpovedné v členských štátoch za dovoz a vývoz elektrickej energie.2. Podľa pravidiel zmluvy podmienky tranzitu sú nediskriminačné a spravodlivé pre všetky zúčastnené strany, neobsahujú nespravodlivé doložky ani neoprávnené obmedzenia a neohrozia bezpečnosť rozvodov ani kvalitu služieb, pričom plne zohľadnia najmä využívanie rezervnej výrobnej kapacity a najefektívnejšiu prevádzku existujúcich systémov.3. Členské štáty prijmú opatrenia potrebné na zabezpečenie, že subjekty uvedené v prílohe konajú v rámci svojej právomoci okamžite, aby:- upovedomili Komisiu a príslušné národné orgány o každej požiadavke na tranzit v súvislosti so zmluvami na predaj elektrickej energie s minimálnym trvaním jedného roka,- otvorili rokovania o podmienkach požadovaného tranzitu elektrickej energie,- informovali Komisiu a príslušné národné orgány o uzavretí zmluvy o tranzite,- informovali Komisiu a príslušné národné orgány o dôvodoch neúspechu rokovaní vedúcich k uzavretiu zmluvy do 12 mesiacov odo dňa oznámenia požiadavky.4. Každý zainteresovaný subjekt môže žiadať, aby podmienky tranzitu podliehali zmierovaciemu procesu zo strany orgánu, ktorý zriadi Komisia a ktorému Komisia aj predsedá a v ktorom sú zastúpené subjekty zodpovedné za prenosové siete v spoločenstve.Článok 4Ak sa dôvody neexistencie dohody o žiadosti na tranzit ukážu ako neoprávnené alebo nedostatočné, Komisia konajúca na základe sťažnosti orgánu, ktorý dal žiadosť, alebo na základe vlastného podnetu realizuje postupy stanovené právnymi predpismi spoločenstva.Článok 5Členské štáty uvedú do účinnosti zákony, iné právne predpisy a správne opatrenia potrebné na dosiahnutie súladu s touto smernicou najneskôr 1. júla 1991. Bezodkladne o tom budú informovať Komisiu.Článok 6Táto smernica je adresovaná členským štátom.V Luxemburgu 29. októbra 1990Za RadupredsedaA. Battaglia[1] Ú. v. ES C 8, 13.1.1990, s. 4.[2] Ú. v. ES C 113, 7.5.1990, s. 91, a rozhodnutie z 10. októbra 1990 (zatiaľ neuverejnené v úradnom vestníku).[3] Ú. v. ES C 75, 26.3.1990, s. 23.--------------------------------------------------PRÍLOHAZoznam subjektov a sietí v spoločenstve, na ktoré sa vzťahuje táto smernicaČlenský štát | Subjekt | Sieť |Nemecko | Badenwerk AG | Prepojovacie siete |Bayernwerk AG |Berliner Kraft und Licht AG (Bewag) |Energie-Versorgung Schwaben AG (EVS) |Hamburgische Elektrizitätswerke (HEW) |Preussen-Elektra AG |RWE Energie AG |Vereinigte Elektrizitätswerke Westfalen AG (VEW) |Belgicko | CPTE — Société pour la coordination de la production et du transport de l'électricité | Koordinačný orgán pre verejné rozvodné siete |Dánsko | ELSAM | Verejná rozvodná sieť (Jutsko) |ELKRAFT | Verejná rozvodná sieť (Sjaelland) |Španielsko | Red Eléctrica de España S. A. | Verejná rozvodná sieť |Francúzsko | Électricité de France | Verejná rozvodná sieť |Grécko | Δημόσια Επιχείρηση Ηλεκτρισμού (ΔΕΗ) | Verejná rozvodná sieť |Írsko | Electricity Supply Board | Verejná rozvodná sieť |Taliansko | ENEL | Verejná rozvodná sieť |CEGEDEL | Verejná rozvodná sieť |Holandsko | SEP | Verejná rozvodná sieť |Portugalsko | EDP | Verejná rozvodná sieť |Spojené kráľovstvo | National Grid Company | Vysokonapäťové prenosové siete |Scottish Power |Scottish Hydro-Electric |Northern Ireland Electricity |--------------------------------------------------


title: Smernica Komisie 2009/8/ES z  10. februára 2009 , ktorou sa mení a dopĺňa príloha I k smernici Európskeho parlamentu a Rady 2002/32/ES, pokiaľ ide o najvyššie obsahy nevyhnutného prenosu kokcidiostatík alebo histomonostatík do necieľového krmiva (Text s významom pre EHP)

text:
               11.2.2009

               SK

               Úradný vestník Európskej únie

               L 40/19

      SMERNICA KOMISIE 2009/8/ES
   z 10. februára 2009,
   ktorou sa mení a dopĺňa príloha I k smernici Európskeho parlamentu a Rady 2002/32/ES, pokiaľ ide o najvyššie obsahy nevyhnutného prenosu kokcidiostatík alebo histomonostatík do necieľového krmiva
   (Text s významom pre EHP)
   KOMISIA EURÓPSKYCH SPOLOČENSTIEV,
   so zreteľom na Zmluvu o založení Európskeho spoločenstva,
   so zreteľom na smernicu Európskeho parlamentu a Rady 2002/32/ES zo 7. mája 2002 o nežiaducich látkach v krmivách pre zvieratá (1), a najmä na jej článok 8 ods. 1,
   keďže:

               (1)

               Kokcidiostatiká a histomonostatiká sú látky určené na zabíjanie a potláčanie prvokov, ktoré sa okrem iného môžu povoliť na používanie ako kŕmne doplnkové látky v súlade s nariadením Európskeho parlamentu a Rady (ES) č. 1831/2003 z 22. septembra 2003 o doplnkových látkach určených na používanie vo výžive zvierat (2). V povoleniach na kokcidiostatiká a histomonostatiká ako kŕmne doplnkové látky sa uvádzajú špecifické podmienky používania, ako sú cieľové druhy alebo kategórie zvierat, pre ktoré sú doplnkové látky určené.

               (2)

               Prevádzkovatelia krmivárskych podnikov môžu v jednom zariadení vyrobiť širokú škálu krmív a je možné, že rôzne druhy produktov sa musia vyrábať jeden za druhým na tej istej výrobnej linke. Môže sa stať, že nevyhnutné stopy po produkte zostanú vo výrobnej linke a dostanú sa na začiatok výroby ďalšieho produktu. Tento transfer z jednej produkčnej série do druhej sa nazýva „prenos“ alebo „krížová kontaminácia“ a môže sa vyskytnúť napríklad pri používaní kokcidiostatík a histomonostatík ako povolených kŕmnych doplnkových látok. Takéto používanie môže viesť ku kontaminácii krmiva vyrobeného následne, a to vzhľadom na prítomnosť technicky nevyhnutných stôp uvedených látok v „necieľovom krmive“, t. j. v krmive, v ktorom sa nepovoľuje používanie kokcidiostatík a histomonostatík, ako je krmivo určené pre druhy a kategórie zvierat, ktoré nie sú uvedené v povolení na doplnkové látky. Táto nevyhnutná krížová kontaminácia sa môže vyskytnúť vo všetkých fázach výroby a spracovania krmiva, ale tiež počas jeho skladovania a prepravy.

               (3)

               V nariadení Európskeho parlamentu a Rady (ES) č. 183/2005 z 12. januára 2005, ktorým sa stanovujú požiadavky na hygienu krmív (3), sú stanovené špecifické požiadavky pre krmivárske podniky, ktoré pri výrobe krmiva používajú kokcidiostatiká a histomonostatiká. Konkrétne musia príslušní prevádzkovatelia v súlade s povinnosťami stanovenými v článkoch 4 a 5 uvedeného nariadenia prijať všetky vhodné opatrenia týkajúce sa zariadenia a vybavenia, výroby, skladovania a prepravy, aby sa zabránilo akejkoľvek krížovej kontaminácii. Stanovenie najvyšších obsahov nevyhnutného prenosu kokcidiostatík alebo histomonostatík do necieľového krmiva v súlade so smernicou 2002/32/ES by nemalo mať vplyv na základnú povinnosť prevádzkovateľov uplatňovať osvedčené výrobné postupy zamerané na zabránenie tejto krížovej kontaminácii. Príslušní prevádzkovatelia preto musia naďalej vyvíjať úsilie na zabránenie prítomnosti takýchto nežiaducich látok v krmive pre zvieratá.

               (4)

               Pri zohľadňovaní uplatňovania osvedčených výrobných postupov by mali byť najvyššie obsahy nevyhnutného prenosu kokcidiostatík a histomonostatík v necieľovom krmive zavedené podľa zásady ALARA (As Low As Reasonably Achievable – také nízke, ako je rozumne dosiahnuteľné). S cieľom umožniť výrobcom krmív riadiť uvedený nevyhnutný prenos by sa malo uvažovať o miere prenosu vo výške približne 3 % v porovnaní s najvyšším povoleným obsahom, pokiaľ ide o krmivo pre menej citlivé necieľové druhy zvierat, pri zachovaní miery prenosu vo výške približne 1 % v porovnaní s najvyšším povoleným obsahom v prípade krmiva určeného pre citlivé necieľové druhy a „krmiva určeného na obdobie ochrannej lehoty“, t. j. krmiva použitého v období pred zabitím. O miere prenosu vo výške 1 % by sa malo uvažovať v prípade krížovej kontaminácie iného krmiva pre cieľové druhy, do ktorého sa nepridávajú žiadne kokcidiostatiká a histomonostatiká, a v prípade necieľového krmiva pre „zvieratá určené na nepretržitú produkciu potravín“, ako sú dojnice a nosnice, ak existuje dôkaz o prenose z krmiva do jedla živočíšneho pôvodu. Ak sa kŕmnymi surovinami kŕmia priamo zvieratá alebo ak sa používajú doplnkové krmivá, ich používanie v dennej dávke by nemalo viesť k tomu, aby bolo zviera vystavené vyšším obsahom kokcidiostatík a histomonostatík, ako sú zodpovedajúce najvyššie obsahy vystavenia stanovené pre prípad, že sa v dennej dávke používajú iba kompletné krmivá.

               (5)

               Aby sa zabránilo tomu, že členské štáty prijmú vnútroštátne pravidlá týkajúce sa problému nevyhnutného prenosu povolených kokcidiostatík a histomonostatík do necieľového krmiva a ich následnej prítomnosti v derivovaných krmivách, čo by mohlo obmedzovať fungovanie vnútorného trhu, je potrebné v tejto záležitosti prijať harmonizované pravidlá Spoločenstva.

               (6)

               Nevyhnutná krížová kontaminácia účinnými látkami nachádzajúcimi sa v povolených kokcidiostatikách a histomonostatikách v necieľovom krmive by sa mala považovať za kontamináciu nežiaducimi látkami v krmive pre zvieratá v zmysle smernice 2002/32/ES a prítomnosť týchto látok by nemala ohroziť zdravie zvierat, zdravie ľudí alebo životné prostredie. Preto by sa s cieľom zabrániť nežiaducim a škodlivým vplyvom týchto látok mali v prílohe I k uvedenej smernici stanoviť najvyššie obsahy týchto látok v krmive pre zvieratá.

               (7)

               V prípade, že MRL sa stanovili v rámci nariadenia Rady (EHS) č. 2377/90 z 26. júna 1990, ktorým sa stanovuje postup Spoločenstva na určenie maximálnych limitov rezíduí veterinárnych liečiv v potravinách živočíšneho pôvodu (4), alebo v rámci nariadenia (ES) č. 1831/2003, mal by sa pri stanovovaní najvyšších obsahov nevyhnutného prenosu kokcidiostatík a histomonostatík do necieľového krmiva zabezpečiť súlad s týmito ustanoveniami.

               (8)

               Výskyt nevyhnutného prenosu kokcidiostatík a histomonostatík v necieľovom krmive, dokonca aj keď nedosahuje najvyššie obsahy, ktoré by mali byť stanovené v smernici 2002/32/ES, môže mať za následok prítomnosť rezíduí týchto látok v potravinových výrobkoch živočíšneho pôvodu. Preto sa v záujme ochrany verejného zdravia, a pokiaľ sa na príslušnú špecifickú potravinu nestanovil žiadny maximálny limit rezíduí (MRL), stanovili maximálne tolerancie na prítomnosť aktívnych látok nachádzajúcich sa v kokcidiostatikách a histomonostatikách, a to v nariadení Komisie (ES) č 124/2009 z 10. februára 2009, ktorým sa stanovujú najvyššie obsahy prítomnosti kokcidiostatík a histomonostatík v potravinách spôsobenej nevyhnutným prenosom týchto látok do necieľového krmiva (5), v kontexte nariadenia Rady (EHS) č. 315/93 z 8. februára 1993, ktorým sa stanovujú postupy Spoločenstva v prípade kontaminujúcich látok v potravinách (6).

               (9)

               Na žiadosť Európskej komisie prijal Európsky úrad pre bezpečnosť potravín (ďalej len „úrad“) niekoľko stanovísk (7) k existujúcim rizikám pre zdravie zvierat a verejné zdravie v dôsledku nevyhnutného prenosu kokcidiostatík alebo histamonostatík povolených ako kŕmne doplnkové látky do necieľového krmiva. V prípade každého kokcidiostatika alebo histomonostatika povoleného ako kŕmna doplnková látka sa v posúdení úradu zobrali do úvahy hypotetické miery prenosu vo výške 2 %, 5 % a 10 % z krmiva vyrábaného s najvyššou povolenou dávkou kokcidiostatík a histomonostatík do následne vyrobeného necieľového krmiva.

               (10)

               Na základe záverov jednotlivých vedeckých stanovísk možno uviesť, že úrad všeobecne dospel k záveru, že nie je pravdepodobné, že by prítomnosť kokcidiostatík alebo histomonostatík povolených ako kŕmne doplnkové látky v necieľovom krmive v obsahoch zapríčinených nevyhnutným prenosom a pri zohľadnení všetkých preventívnych opatrení viedla k nepriaznivým účinkom na zdravie zvierat a že riziko pre zdravie spotrebiteľov pri požití rezíduí v produktoch zo zvierat vystavených krmivu znečistenému krížovou kontamináciou je zanedbateľné.

               (11)

               Pri zohľadnení stanovísk úradu a rôznych prístupov, ktoré v súčasnosti členské štáty uplatňujú pri riešení problému nevyhnutnej krížovej kontaminácie, sa navrhuje stanoviť najvyššie obsahy pre krmivá, ako sú stanovené v prílohách k tejto smernici, s cieľom zabezpečiť riadne fungovanie vnútorného trhu a chrániť zdravie zvierat a verejné zdravie.

               (12)

               Stanovenie maximálnych obsahov nežiaducich látok v krmive pre zvieratá by sa malo uskutočniť prostredníctvom úpravy prílohy I k smernici 2002/32/ES, ako sa stanovuje v článku 8 ods. 1 uvedenej smernice. Pri úprave technických ustanovení v prílohe I k smernici 2002/32/ES sa prostredníctvom zohľadnenia vedeckých stanovísk úradu a vývoja analytických metód v krmivách zobrali na vedomie najnovšie vedecké a technické poznatky. Ustanovenia uvedené v prílohe by sa mali preskúmať najneskôr do 1. júla 2011, aby sa zohľadnili najnovšie vedecké a technické poznatky.

               (13)

               Najvyššie obsahy stanovené v prílohe k tejto smernici by sa mali neustále upravovať v závislosti od podmienok používania stanovených v povoleniach na kokcidiostatiká a histomonostatiká ako kŕmne doplnkové látky. Vzhľadom na časový odstup medzi povolením – alebo pozmenením, pozastavením alebo zrušením povolenia – na kokcidiostatiká alebo histomonostatiká ako kŕmne doplnkové látky a vzhľadom na následnú zmenu a doplnenie najvyšších obsahov stanovených v prílohe k tejto smernici by sa uvedená zmena a doplnenie najvyšších obsahov nemala dotýkať obsahov kokcidiostatík alebo histomonostatík povolených ako kŕmne doplnkové látky v rámci nariadenia (ES) č. 1831/2003.

               (14)

               Vzhľadom na skutočnosť, že nevyhnutný prenos kokcidiostatík a histomonostatík do necieľového krmiva môže mať za následok prítomnosť týchto látok ako kontaminantov v derivovaných potravinách, je vhodné zaujať komplexný a integrovaný prístup k riešeniu tohto problému prostredníctvom súčasného prijatia a uplatňovania tejto smernice, ktorou sa stanovujú najvyššie obsahy nevyhnutného prenosu kokcidiostatík alebo histomonostatík do necieľového krmiva, a nariadenia Komisie, ktorým sa stanovujú najvyššie obsahy výslednej prítomnosti týchto látok v potravinách.

               (15)

               Opatrenia stanovené v tejto smernici sú v súlade so stanoviskom Stáleho výboru pre potravinový reťazec a zdravie zvierat,

         PRIJALA TÚTO SMERNICU:
   Článok 1
   Príloha I k smernici 2002/32/ES sa mení a dopĺňa v súlade s prílohou k tejto smernici.
   Článok 2
   Členské štáty uvedú do účinnosti zákony, iné právne predpisy a správne opatrenia potrebné na dosiahnutie súladu s touto smernicou najneskôr do 1. júla 2009. Komisii bezodkladne oznámia znenie týchto ustanovení a tabuľku zhody medzi týmito ustanoveniami a touto smernicou. Členské štáty uvedú priamo v prijatých opatreniach alebo pri ich úradnom uverejnení odkaz na túto smernicu. Podrobnosti o odkaze upravia členské štáty.
   Článok 3
   Táto smernica nadobúda účinnosť dvadsiatym dňom po jej uverejnení v Úradnom vestníku Európskej únie.
   Článok 4
   Táto smernica je určená členským štátom.

      V Bruseli 10. februára 2009

            Za Komisiu

         Androulla VASSILIOU

            členka Komisie

      (1)  Ú. v. ES L 140, 30.5.2002, s. 10.

      (2)  Ú. v. EÚ L 268, 18.10.2003, s. 29.

      (3)  Ú. v. EÚ L 35, 8.2.2005, s. 1.

      (4)  Ú. v. ES L 224, 18.8.1990, s. 1.

      (5)  Pozri stranu 7 tohto úradného vestníka.

      (6)  Ú. v. ES L 37, 13.2.1993, s. 1.

      (7)  Stanovisko Vedeckej skupiny pre kontaminanty v potravinovom reťazci vydané na žiadosť Európskeho výboru pre krížovú kontamináciu necieľových krmív lasalocidom povoleným na používanie ako kŕmna doplnková látka, Úradný vestník EFSA (2007) 553, s. 1 – 46.
   http://www.efsa.europa.eu/cs/BlobServer/Scientific_Opinion/CONTAM_ej553_lasalocid_en.pdf?ssbinary=true
   Stanovisko Vedeckej skupiny pre kontaminanty v potravinovom reťazci vydané na žiadosť Európskeho výboru pre krížovú kontamináciu necieľových krmív narazínom povoleným na používanie ako kŕmna doplnková látka, Úradný vestník EFSA (2007) 552, s. 1 – 35.
   http://www.efsa.europa.eu/cs/BlobServer/Scientific_Opinion/CONTAM_ej552_narasin_en.pdf?ssbinary=true
   Stanovisko Vedeckej skupiny pre kontaminanty v potravinovom reťazci vydané na žiadosť Európskeho výboru pre krížovú kontamináciu necieľových krmív maduramicínom povoleným na používanie ako kŕmna doplnková látka, Úradný vestník EFSA (2008) 594, s. 1 – 30.
   http://www.efsa.europa.eu/cs/BlobServer/Scientific_Opinion/contam_op_ej594_maduramicin_en.pdf?ssbinary=true
   Stanovisko Vedeckej skupiny pre kontaminanty v potravinovom reťazci vydané na žiadosť Európskeho výboru pre krížovú kontamináciu necieľových krmív semduramicínom povoleným na používanie ako kŕmna doplnková látka, Úradný vestník EFSA (2008) 593, s. 1 – 27.
   http://www.efsa.europa.eu/cs/BlobServer/Scientific_Opinion/contam_op_ej593_semduramicin_en.pdf?ssbinary=true
   Stanovisko Vedeckej skupiny pre kontaminanty v potravinovom reťazci vydané na žiadosť Európskeho výboru pre krížovú kontamináciu necieľových krmív salinomycínom povoleným na používanie ako kŕmna doplnková látka, Úradný vestník EFSA (2008) 591, s. 1 – 38.
   http://www.efsa.europa.eu/cs/BlobServer/Scientific_Opinion/contam_op_ej591_salinomycin_en.pdf?ssbinary=true
   Stanovisko Vedeckej skupiny pre kontaminanty v potravinovom reťazci vydané na žiadosť Európskeho výboru pre krížovú kontamináciu necieľových krmív monenzínom povoleným na používanie ako kŕmna doplnková látka, Úradný vestník EFSA (2008) 592, s. 1 – 40.
   http://www.efsa.europa.eu/cs/BlobServer/Scientific_Opinion/contam_op_ej592_monensin_en.pdf?ssbinary=true
   Stanovisko Vedeckej skupiny pre kontaminanty v potravinovom reťazci vydané na žiadosť Európskeho výboru pre krížovú kontamináciu necieľových krmív halofuginónom povoleným na používanie ako kŕmna doplnková látka, Úradný vestník EFSA (2008) 657, s. 1 – 31.
   http://www.efsa.europa.eu/cs/BlobServer/Scientific_Opinion/contam_op_ej657_halofuginone_en.pdf?ssbinary=true
   Stanovisko Vedeckej skupiny pre kontaminanty v potravinovom reťazci vydané na žiadosť Európskeho výboru pre krížovú kontamináciu necieľových krmív dekochinátom povoleným na používanie ako kŕmna doplnková látka, Úradný vestník EFSA (2008) 656, s. 1 – 26.
   http://www.efsa.europa.eu/cs/BlobServer/Scientific_Opinion/contam_op_ej656_decoquinate_en.pdf?ssbinary=true
   Stanovisko Vedeckej skupiny pre kontaminanty v potravinovom reťazci vydané na žiadosť Európskeho výboru pre krížovú kontamináciu necieľových krmív robenidínom povoleným na používanie ako kŕmna doplnková látka, Úradný vestník EFSA (2008) 655, s. 1 – 29.
   http://www.efsa.europa.eu/cs/BlobServer/Scientific_Opinion/contam_op_ej655_robenidine_en,0.pdf?ssbinary=true
   Stanovisko Vedeckej skupiny pre kontaminanty v potravinovom reťazci vydané na žiadosť Európskeho výboru pre krížovú kontamináciu necieľových krmív nikarbazínom povoleným na používanie ako kŕmna doplnková látka, Úradný vestník EFSA (2008) 690, s. 1 – 34.
   http://www.efsa.europa.eu/cs/BlobServer/Scientific_Opinion/contam_op_ej690_nicarbazin_en.pdf?ssbinary=true
   Stanovisko Vedeckej skupiny pre kontaminanty v potravinovom reťazci vydané na žiadosť Európskeho výboru pre krížovú kontamináciu necieľových krmív diklazurilom povoleným na používanie ako kŕmna doplnková látka, Úradný vestník EFSA (2008) 716, s. 1 – 31.
   http://www.efsa.europa.eu/cs/BlobServer/Scientific_Opinion/contam_op_ej716_diclazuril_en.pdf?ssbinary=true

      PRÍLOHA
      Do prílohy I k smernici 2002/32/ES sa pridávajú tieto body:

                     „Nežiaduce látky

                     Produkty určené na kŕmenie zvierat (1)

                     Maximálny obsah [v mg/kg (ppm)] v krmive s 12 % obsahom vlhkosti

                                 1.

                                 lasalocid sodný

                     Kŕmne suroviny

                     1,25

                     Kŕmne zmesi pre:

                                 —

                                 psy, teľatá, králiky, koňovité druhy, dojné zvieratá, vtáky znášajúce vajcia, morky (> 12 týždňov) a kurčatá chované na znášku (> 16 týždňov),

                     1,25

                                 —

                                 kurčatá na výkrm, kurčatá chované na znášku (< 16 týždňov) a morky (< 12 týždňov) v období pred zabitím, počas ktorého je používanie lasalocidu zakázané (krmivo určené na obdobie ochrannej lehoty),

                     1,25

                                 —

                                 iné druhy zvierat.

                     3,75

                     Premixy na používanie v krmivách, v ktorých nie je povolené používanie lasalocidu.

                         (2)

                                 2.

                                 narazín

                     Kŕmne suroviny

                     0,7

                     Kŕmne zmesi pre:

                                 —

                                 morky, králiky, koňovité druhy, vtáky znášajúce vajcia a kurčatá chované na znášku (> 16 týždňov),

                     0,7

                                 —

                                 kurčatá na výkrm v období pred zabitím, počas ktorého je používanie narazínu zakázané (krmivo určené na obdobie ochrannej lehoty),

                     0,7

                                 —

                                 iné druhy zvierat.

                     2,1

                     Premixy na používanie v krmivách, v ktorých nie je povolené používanie narazínu.

                         (2)

                                 3.

                                 salinomycín sodný

                     Kŕmne suroviny

                     0,7

                     Kŕmne zmesi pre:

                                 —

                                 koňovité druhy, morky, vtáky znášajúce vajcia a kurčatá chované na znášku (> 12 týždňov),

                     0,7

                                 —

                                 kurčatá na výkrm, kurčatá chované na znášku (< 12 týždňov) a králiky na výkrm v období pred zabitím, počas ktorého je používanie salinomycínu sodného zakázané (krmivo určené na obdobie ochrannej lehoty),

                     0,7

                                 —

                                 iné druhy zvierat.

                     2,1

                     Premixy na používanie v krmivách, v ktorých nie je povolené používanie salinomycínu sodného.

                         (2)

                                 4.

                                 monenzín sodný

                     Kŕmne suroviny

                     1,25

                     Kŕmne zmesi pre:

                                 —

                                 koňovité druhy, psy, malé prežúvavce (ovce a kozy), kačice, hovädzí dobytok, dojné zvieratá, vtáky znášajúce vajcia, kurčatá chované na znášku (> 16 týždňov) a morky (> 16 týždňov),

                     1,25

                                 —

                                 kurčatá na výkrm, kurčatá chované na znášku (< 16 týždňov) a morky (< 16 týždňov) v období pred zabitím, počas ktorého je používanie monenzínu sodného zakázané (krmivo určené na obdobie ochrannej lehoty),

                     1,25

                                 —

                                 iné druhy zvierat.

                     3,75

                     Premixy na používanie v krmivách, v ktorých nie je povolené používanie monenzínu sodného.

                         (2)

                                 5.

                                 semduramicín sodný

                     Kŕmne suroviny

                     0,25

                     Kŕmne zmesi pre:

                                 —

                                 vtáky znášajúce vajcia a kurčatá chované na znášku (> 16 týždňov),

                     0,25

                                 —

                                 kurčatá na výkrm v období pred zabitím, počas ktorého je používanie semduramicínu sodného zakázané (krmivo určené na obdobie ochrannej lehoty),

                     0,25

                                 —

                                 iné druhy zvierat.

                     0,75

                     Premixy na používanie v krmivách, v ktorých nie je povolené používanie semduramicínu sodného.

                         (2)

                                 6.

                                 maduramicín amónny alfa

                     Kŕmne suroviny

                     0,05

                     Kŕmne zmesi pre:

                                 —

                                 koňovité druhy, králiky, morky (> 16 týždňov), vtáky znášajúce vajcia a kurčatá chované na znášku (> 16 týždňov),

                     0,05

                                 —

                                 kurčatá na výkrm a morky (< 16 týždňov) v období pred zabitím, počas ktorého je používanie maduramicínu amónneho alfa zakázané (krmivo určené na obdobie ochrannej lehoty),

                     0,05

                                 —

                                 iné druhy zvierat.

                     0,15

                     Premixy na používanie v krmivách, v ktorých nie je povolené používanie maduramicínu amónneho alfa.

                         (2)

                                 7.

                                 robenidín hydrochlorid

                     Kŕmne suroviny

                     0,7

                     Kŕmne zmesi pre:

                                 —

                                 vtáky znášajúce vajcia a kurčatá chované na znášku (> 16 týždňov),

                     0,7

                                 —

                                 kurčatá na výkrm, králiky na výkrm a na chov v období pred zabitím, počas ktorého je používanie robenidínu hydrochloridu zakázané (krmivo určené na obdobie ochrannej lehoty),

                     0,7

                                 —

                                 iné druhy zvierat.

                     2,1

                     Premixy na používanie v krmivách, v ktorých nie je povolené používanie robenidínu hydrochloridu.

                         (2)

                                 8.

                                 dekochinát

                     Kŕmne suroviny

                     0,4

                     Kŕmne zmesi pre:

                                 —

                                 vtáky znášajúce vajcia a kurčatá chované na znášku (> 16 týždňov),

                     0,4

                                 —

                                 kurčatá na výkrm v období pred zabitím, počas ktorého je používanie dekochinátu zakázané (krmivo určené na obdobie ochrannej lehoty),

                     0,4

                                 —

                                 iné druhy zvierat.

                     1,2

                     Premixy na používanie v krmivách, v ktorých nie je povolené používanie dekochinátu.

                         (2)

                                 9.

                                 halofuginón hydrobromid

                     Kŕmne suroviny

                     0,03

                     Kŕmne zmesi pre:

                                 —

                                 vtáky znášajúce vajcia a kurčatá chované na znášku (> 16 týždňov) a morky (> 12 týždňov),

                     0,03

                                 —

                                 kurčatá na výkrm a morky (< 12 týždňov) v období pred zabitím, počas ktorého je používanie halofuginón hydrobromidu zakázané (krmivo určené na obdobie ochrannej lehoty),

                     0,03

                                 —

                                 iné druhy zvierat okrem kurčiat chovaných na znášku (< 16 týždňov).

                     0,09

                     Premixy na používanie v krmivách, v ktorých nie je povolené používanie halofuginón hydrobromidu.

                         (2)

                                 10.

                                 nikarbazín

                     Kŕmne suroviny

                     0,5

                     Kŕmne zmesi pre:

                                 —

                                 koňovité druhy, vtáky znášajúce vajcia a kurčatá chované na znášku (> 16 týždňov),

                     0,5

                                 —

                                 kurčatá na výkrm v období pred zabitím, počas ktorého je používanie nikarbazínu (v kombinácii s narazínom) zakázané (krmivo určené na obdobie ochrannej lehoty);

                     0,5

                                 —

                                 iné druhy zvierat.

                     1,5

                     Premixy na používanie v krmivách, v ktorých nie je povolené používanie nikarbazínu.

                         (2)

                                 11.

                                 diklazuril

                     Kŕmne suroviny

                     0,01

                     Kŕmne zmesi pre:

                                 —

                                 vtáky znášajúce vajcia, kurčatá chované na znášku (> 16 týždňov) a morky na výkrm (> 12 týždňov),

                     0,01

                                 —

                                 kurčatá na výkrm a na chov v období pred zabitím, počas ktorého je používanie diklazurilu zakázané (krmivo určené na obdobie ochrannej lehoty),

                     0,01

                                 —

                                 iné druhy zvierat okrem kurčiat chovaných na znášku (< 16 týždňov), kurčatá na výkrm a morky na výkrm (< 12 týždňov).

                     0,03

                     Premixy na používanie v krmivách, v ktorých nie je povolené používanie diklazurilu.

                         (2)

         (1)  Bez toho, aby boli dotknuté povolené obsahy v rámci nariadenia Európskeho Parlamentu a Rady (ES) č. 1831/2003 z 22. septembra 2003 o doplnkových látkach určených na používanie vo výžive zvierat.

         (2)  Najvyšší obsah látky v premixe je koncentrácia, ktorej dôsledkom nie je obsah látky vyšší ako 50 % najvyšších obsahov stanovených v krmive pri dodržiavaní pokynov na použitie premixov.“


title: Smernica Komisie 2006/83/ES z  23. októbra 2006 , ktorou sa z dôvodu pristúpenia Bulharska a Rumunska upravuje smernica 2002/4/ES o registrácii podnikov s nosnicami, na ktoré sa vzťahuje smernica Rady 1999/74/ES

text:
               20.12.2006

               SK

               Úradný vestník Európskej únie

               L 362/97

         SMERNICA KOMISIE 2006/83/ES
   z 23. októbra 2006,
   ktorou sa z dôvodu pristúpenia Bulharska a Rumunska upravuje smernica 2002/4/ES o registrácii podnikov s nosnicami, na ktoré sa vzťahuje smernica Rady 1999/74/ES
   KOMISIA EURÓPSKYCH SPOLOČENSTIEV,
   so zreteľom na Zmluvu o pristúpení Bulharska a Rumunska, a najmä na jej článok 4 ods. 3,
   so zreteľom na Akt o pristúpení Bulharska a Rumunska, a najmä na jeho článok 56,
   keďže:

               (1)

               V článku 56 Aktu o pristúpení sa ustanovuje, že ak si akty, ktoré po 1. januári 2007 ďalej ostávajú v platnosti, vyžadujú úpravy z dôvodu pristúpenia, pričom nevyhnutné úpravy neboli uvedené v Akte o pristúpení alebo v jeho prílohách, Komisia prijme nevyhnutné úpravy vo všetkých prípadoch, v ktorých prijala pôvodný akt.

               (2)

               V záverečnom akte konferencie, na ktorej bola navrhnutá Zmluva o pristúpení, sa uvádza, že Vysoké zmluvné strany dospeli k politickej dohode o súbore úprav aktov prijatých inštitúciami, ktoré je potrebné vykonať z dôvodu pristúpenia, a Rada a Komisia boli vyzvané, aby pred pristúpením prijali tieto úpravy, ktoré by sa v prípade potreby doplnili a aktualizovali s cieľom zohľadniť vývoj práva Únie.

               (3)

               Smernica Komisie 2002/4/ES z 30. januára 2002 o registrácii podnikov s nosnicami, na ktoré sa vzťahuje smernica Rady 1999/74/ES (1), by sa preto mala zodpovedajúcim spôsobom zmeniť a doplniť,

         PRIJALA TÚTO SMERNICU:
   Článok 1
   Smernica 2002/4/ES sa mení a dopĺňa, ako je uvedené v prílohe.
   Článok 2
   1.   Členské štáty prijmú a uverejnia zákony, iné právne predpisy a správne opatrenia potrebné na dosiahnutie súladu s touto smernicou najneskôr do dátumu pristúpenia Bulharska a Rumunska k Európskej únii. Komisii bezodkladne oznámia znenie týchto ustanovení a tabuľku zhody medzi týmito ustanoveniami a touto smernicou.
   Tieto ustanovenia uplatňujú odo dňa pristúpenia Bulharska a Rumunska k Európskej únii.
   Členské štáty uvedú priamo v prijatých ustanoveniach alebo pri ich úradnom uverejnení odkaz na túto smernicu. Podrobnosti o odkaze upravia členské štáty.
   2.   Členské štáty oznámia Komisii znenie hlavných ustanovení vnútroštátnych právnych predpisov, ktoré prijmú v oblastiach pôsobnosti tejto smernice.
   Článok 3
   Táto smernica nadobúda účinnosť za podmienky a od dátumu nadobudnutia platnosti Zmluvy o pristúpení Bulharska a Rumunska.
   Článok 4
   Táto smernica je určená členským štátom.

      V Bruseli 23. októbra 2006

            Za Komisiu

         Olli REHN

            člen Komisie

      (1)  Ú. v. ES L 30, 31.1.2002, s. 44.

      PRÍLOHA
      POĽNOHOSPODÁRSTVO
      VETERINÁRNE A FYTOSANITÁRNE PRÁVNE PREDPISY

         VETERINÁRNE PRÁVNE PREDPISY

      32002 L 0004: smernica Komisie 2002/4/ES z 30. januára 2002 o registrácii podnikov s nosnicami, na ktoré sa vzťahuje smernica Rady 1999/74/ES (Ú. v. ES L 30, 31.1.2002, s. 44), zmenená a doplnená predpisom:

                  —

                  12003 T: akt o podmienkach pristúpenia a o úpravách zmlúv – pristúpenie Českej republiky, Estónskej republiky, Cyperskej republiky, Lotyšskej republiky, Litovskej republiky, Maďarskej republiky, Maltskej republiky, Poľskej republiky, Slovinskej republiky a Slovenskej republiky (Ú. v. EÚ L 236, 23.9.2003, s. 33).

            Zoznam v časti 2.2 prílohy sa nahrádza takto:

                     „AT

                     Rakúsko

                     BE

                     Belgicko

                     BG

                     Bulharsko

                     CY

                     Cyprus

                     CZ

                     Česká republika

                     DE

                     Nemecko

                     DK

                     Dánsko

                     EE

                     Estónsko

                     EL

                     Grécko

                     ES

                     Španielsko

                     FI

                     Fínsko

                     FR

                     Francúzsko

                     HU

                     Maďarsko

                     IE

                     Írsko

                     IT

                     Taliansko

                     LT

                     Litva

                     LU

                     Luxembursko

                     LV

                     Lotyšsko

                     MT

                     Malta

                     NL

                     Holandsko

                     PL

                     Poľsko

                     PT

                     Portugalsko

                     RO

                     Rumunsko

                     SE

                     Švédsko

                     SI

                     Slovinsko

                     SK

                     Slovensko

                     UK

                     Spojené kráľovstvo.“


title: Jedenásta Smernica Komisie 93/70/EHS z 28. júla 1993, ktorou sa určujú metódy analýzy spoločenstva na úradnú kontrolu krmív

text:
Dôležité právne oznámenie

|

31993L0070

Úradný vestník L 234 , 17/09/1993 S. 0017 - 0021 Fínske špeciálne vydanie: Kapitola 3 Zväzok 52 S. 0132  Švédske špeciálne vydanie: Kapitola 3 Zväzok 52 S. 0132

		Jedenásta Smernica Komisie 93/70/EHSz 28. júla 1993,ktorou sa určujú metódy analýzy spoločenstva na úradnú kontrolu krmívKOMISIA EURÓPSKYCH SPOLOČENSTIEV,so zreteľom na Zmluvu o založení Európskeho hospodárskeho spoločenstva,so zreteľom na smernicu Rady 70/373/EHS z 20. júla 1970 o zavedení metód spoločenstva na vzorkovanie a analýzu na účel úradnej kontroly krmív [1], naposledy zmenenú a doplnenú nariadením (EHS) č. 3768/85 [2], a najmä na jej článok 2,keďže smernica 70/373/EHS požaduje úradné kontroly krmív s cieľom kontroly splnenia požiadaviek, vyplývajúcich z ustanovení o kvalite a zložení, určených zákonom, iným právnym predpisom alebo administratívnym opatrením, ktoré majú byť vykonané pomocou metód spoločenstva na vzorkovanie a analýzy;keďže je potrebné určiť metódu spoločenstva na analýzu doplnkovej látky halofuginonu, ktorá by sa mala používať na kontrolu splnenia podmienok pre jeho používanie vo výžive zvierat;keďže opatrenia uvedené v tejto smernici sú v súlade so stanoviskom Stáleho výboru pre krmivá,PRIJALA TÚTO SMERNICU:Článok 1Členské štáty budú požadovať, aby analýzy obsahu halofuginonu na účely úradných kontrol krmív boli vykonané pomocou metódy opísanej v prílohe tejto smernice.Článok 2Členské štáty prijmú zákony, iné právne predpisy a administratívne opatrenia potrebné na dosiahnutie súladu s touto smernicou do 30. júna 1994. Bezodkladne budú o tom informovať Komisiu.Keď členské štáty prijmú tieto ustanovenia, tieto budú obsahovať odkaz na túto smernicu alebo budú doplnené týmto odkazom v čase ich úradného uverejnenia. Postup pre tento odkaz schvália členské štáty.Článok 3Táto smernica je adresovaná členským štátom.V Bruseli 28. júla 1993Za KomisiuRené Steichenčlen Komisie[1] Ú. v. ES L 170, 3.8.1970, s. 2.[2] Ú. v. ES L 362, 31.12.1985, s. 8.--------------------------------------------------PRÍLOHAURČENIE HALOFUGINONUDL-trans-7-bromo-6-chloro-3-[3-(3-hydroxy-2-piperidyl)acetonyl]-chinazolin-4-(3H)-hydrobromid1. Účel a rozsahMetóda slúži na stanovenie halofuginonu v krmivách. Dolný limit stanovenia je 1 mg/kg.2. Podstata metódyPo úprave horúcou vodou sa halofuginon extrahuje ako voľná zásada do octanu etylnatého a následne sa oddelí vo forme hydrochloridu do vodného roztoku kyseliny. Extrakt sa prečistí iono – výmennou chromatografiou. Obsah halofuginonu sa stanoví vysokoúčinnou kvapalinovou chromatografiou (HPLC) na reverznej fáze pomocou UV detektora.3. Činidlá3.1. Acetonitril, čistoty HPLC3.2. Živica amberlitu XAD - 23.3. Octan amónny3.4. Octan etylnatý3.5. Ľadová kyselina octová3.6. Štandard halofuginonu (DL-trans-7-bromo-6-chloro-3-[3-(3-hydroxy-2-piperidyl)acetonyl]-chinazolin-4-(3H)-hydrobromid, E 764)3.6.1. Štandardný zásobný roztok halofuginonu, 100 μg/mlOdvážte 50 mg halofuginonu s presnosťou 0,1 mg (3.6.) do odmernej banky o objeme 500 ml, rozpustite v tlmivom roztoku octanu amónneho (3.18.), doplňte po značku tlmivým roztokom a premiešajte. Tento roztok je stály počas troch týždňov pri teplote 5 °C, ak je uložený v tme.3.6.2. Kalibračné roztokyDo série odmerných baniek o objeme 100 ml napipetujte 1,0, 2,0, 3,0, 4,0 a 6,0 ml štandardného zásobného roztoku (3.6.1.). Doplňte po značku mobilnou fázou (3.21.) a premiešajte. Koncentrácia halofuginonu v týchto roztokoch je 1,0, 2,0, 3,0, 4,0 resp. 6,0 μg/ml. Tieto roztoky musia byť pred použitím čerstvo pripravené.3.7. Kyselina chlorovodíková (ρ20 približne 1,16 g/ml).3.8. Metanol3.9. Dusičnan strieborný3.10. Askorbát sodný3.11. Uhličitan sodný3.12. Chlorid sodný3.13. EDTA (kyselina etylendiaminotetraoctová, dvojsodná soľ)3.14. Voda, čistoty HPLC3.15. Roztok uhličitanu sodného, δ = 10 g/100 ml3.16. Roztok uhličitanu sodného nasýteného chloridom sodným, δ = 5 g/100 mlVo vode rozpustite 50 g uhličitanu sodného (3.11.), doplňte vodou do 1 l a pridávajte chlorid sodný (3.12.), kým sa roztok nenasýti.3.17. Kyselina chlorovodíková, približne 0,1 mol/lZrieďte 10 ml HCl (3.7.) s vodou na objem 1 l.3.18. Tlmivý roztok octanu amónneho, pH približne 0,25Rozpustite 19,3 g octanu amónneho (3.3.) a 30 ml kyseliny octovej (3.5.) vo vode (3.14.) a doplňte vodou do 1 l.3.19. Príprava živice amberlitu XAD - 2Premývajte vodou vhodné množstvo amberlitu (3.2.), kým neodstránite všetky ióny chloridu, čo sa overí skúškou dusičnanom strieborným (3.20.), test vykonajte v odstránenej vodnej fáze. Potom premyte živicu 50 ml metanolu (3.8.), odstráňte metanol a živicu uchovávajte pod čerstvým metanolom.3.20. Roztok dusičnanu strieborného, približne 0,1 mol/lRozpustite 0,17 g dusičnanu strieborného (3.9.) v 10 ml vody.3.21. Mobilná fáza HPLCZmiešajte 500 ml acetonitrilu (3.1.) s 300 ml tlmivého roztoku octanu amónneho (3.18.) a s 1200 ml vody (3.14.). Upravte hodnotu pH na 4,3 pomocou kyseliny octovej (3.5.). Prefiltrujte cez 0,22 μm filter (4.8.) a zbavte roztok plynu (napr. pôsobením ultrazvuku počas 10 minút). Tento roztok je stály počas jedného mesiaca, ak je uložený v tme a v uzatvorenej nádobe.4. Prístroje4.1. Ultrazvukový kúpeľ4.2. Rotačná vákuová odparka4.3. Odstredivka4.4. HPLC (vysokoúčinný kvapalinový chromatograf) s UV detektorom s nastaviteľnou vlnovou dĺžkou alebo s diode – array detektorom4.4.1. Kvapalinová chromatografická kolóna, 300 mm x 4 mm, C 18, s náplňou 10 μm alebo ekvivalentná kolóna4.5. Sklenená kolóna (300 mm x 10 mm) vybavená fritovým filtrom a uzatváracím kohútom4.6. Filtre so sklenými vláknami, priemer 150 mm4.7. Membránové filtre, 0,45 μm4.8. Membránové filtre, 0,22 μm5. PostupUpozornenie:halofuginon ako voľná zásada je nestály v alkalických roztokoch a v roztokoch obsahujúcich octan etylnatý. V octane etylnatom nesmie zostať dlhšie ako 30 minút.5.1. Všeobecne5.1.1. Analyzujte slepú vzorku krmiva, v ktorom nesmie byť prítomný ani halofuginon, ani interferujúce látky.5.1.2. Vykonajte test návratnosti pomocou analýzy slepej vzorky krmiva, do ktorej bolo pridané obdobné množstvo halofuginonu, aké sa nachádza vo vzorke. K príprave vzorky o obsahu halofuginonu 3 mg/kg pridajte 300 μl štandardného zásobného roztoku (3.6.1.) do 10 g slepej vzorky krmiva, premiešajte a počkajte 10 minút, kým začnete s extrakciou (5.2.).Upozornenie:Na účely tejto metódy slepá vzorka krmiva musí byť typovo podobná vzorke skúšanej a pri analýze v nej nesmie byť zistená prítomnosť halofuginonu.5.2. ExtrakciaDo odstredivkovej skúmavky o objeme 200 ml navážte 10 g pripravenej vzorky s presnosťou 0,1 g, pridajte 0,5 g askorbátu sodného (3.10.), 0,5 g EDTA (3.13.) a 20 ml vody a premiešajte. Skúmavku ponorte na 5 minút do vodného kúpeľa (80 °C). Po ochladení na izbovú teplotu pridajte 20 ml roztoku uhličitanu sodného (3.15.) a premiešajte. Okamžite pridajte 100 ml octanu etylnatého (3.4.) a silno pretrepávajte rukou počas 15 sekúnd. Potom umiestnite skúmavku na tri minúty do ultrazvukového kúpeľa (4.1.) bez zátky. Odstreďujte počas dvoch minút a prelejte octanovú fázu cez filter so sklenenými vláknami (4.6.) do 500 ml oddeľovacieho lievika. Zopakujte extrakciu vzorky s ďalšou 100 ml dávkou octanu etylnatého. Spojené extrakty premývajte počas jednej minúty 50 ml roztoku uhličitanu sodného nasýteného chloridom sodným (3.16.) a odstráňte vodnú vrstvu.Extrahujte organickú vrstvu počas 1 minúty pomocou 50 ml kyseliny chlorovodíkovej (3.17.). Spodnú vrstvu kyseliny zlejte do 250 ml oddeľovacieho lievika. Znovu extrahujte organickú vrstvu počas 1,5 minúty pomocou ďalších 50 ml kyseliny chlorovodíkovej a zmiešajte s prvým extraktom. Spojené kyselinové extrakty premývajte asi počas 10 sekúnd 10 ml octanu etylnatého (3.4.) vírivým pohybom.Kvantitatívne preneste vodnú vrstvu do 250 ml banky s guľatým dnom a odstráňte organickú fázu. Odparte všetok zvyšný octan etylnatý z kyselinového roztoku pomocou rotačnej vákuovej odparky (2.4.). Teplota vodného kúpeľa nemá presiahnuť 40 °C. Vo vákuu cca 25 mbar sa všetok zvyšný octan etylnatý odstráni do 5 minút pri teplote 38 °C.5.3. Prečistenie5.3.1. Príprava kolóny s amberlitomKolóna XAD - 2 sa pripravuje pre každý extrakt vzorky. Vložte 10 g pripraveného amberlitu (3.19.) do sklenenej kolóny (4.5.) s metanolom (3.8.). Pridajte malý kúsok sklenej vaty do hornej časti živicového stĺpca. Vypustite metanol z kolóny a premyte živicu 100 ml vody, pričom vypúšťanie zastavte, keď kvapalina dosiahne vrch živicového stĺpca. Pred použitím nechajte kolónu stáť 10 minút na dosiahnutie rovnováhy. Nikdy nedovoľte, aby kolóna vyschla.5.3.2. Prečistenie vzorky:Preneste extrakt (5.2.) kvantitatívne do hornej časti pripraveného stĺpca amberlitu (5.3.1.), spustite vymývanie a eluát vylejte. Rýchlosť vymývania nemá presiahnuť 20 ml/min. Vypláchnite banku s guľatým dnom 20 ml kyseliny chlorovodíkovej (3.17.), ktorou neskôr premyte stĺpec živice. Všetok zvyšný kyselinový roztok odstráňte pomocou prúdu vzduchu. Premývacie kvapaliny vylejte. Pridajte na kolónu 100 ml metanolu (3.8.), nechajte vymývať 5 až 10 ml, eluát zachyťte do 250 ml banky s guľatým dnom. Zvyšný metanol nechajte spolupôsobiť so živicou 10 minút, aby sa dosiahla rovnováha, pokračujte vo vymývaní s rýchlosťou nepresahujúcou 20 ml/min., eluát zachyťte do tej istej banky s guľatým dnom. Odparte metanol na rotačnej vákuovej odparke (4.2.), pričom teplota vodného kúpeľa nesmie presiahnuť 40 °C. Rozpustite zvyšok v mobilnej fáze a kvantitatívne preneste do 10 ml kalibrovanej banky. Doplňte po značku mobilnou fázou a premiešajte. Prefiltrujte alikvotnú časť cez membránový filter (4.7.). Tento roztok si nechajte na stanovenie pomocou HPLC (5.4.).5.4. HPLC stanovenie5.4.1. ParametreNasledujúce podmienky majú slúžiť ako usmerňujúce. Môžete použiť aj iné podmienky, ak poskytujú rovnaké výsledky.Kvapalinová chromatografická kolóna (4.4.1.)Mobilná fáza HPLC (3.21.)Prietoková rýchlosť: 1,5 až 2 ml/minDetekčná vlnová dĺžka: 243 nmObjem nástreku: 40 až 100 μl.Skontrolujte stabilitu chromatografického systému tak, že niekoľkokrát nastreknete kalibračný roztok (3.6.2.) obsahujúci 3,0 μg/ml, kým nedosiahnete konštantné výšky (alebo plochy) píkov a retenčné časy.5.4.2. Kalibračná krivkaNastreknite každý kalibračný roztok (3.6.2.) niekoľkokrát a zmerajte výšky (plochy) píkov pre každú koncentráciu. Zostrojte kalibračnú krivku, pričom použite priemerné výšky alebo plochy píkov kalibračných roztokov ako ordináty (os y) a príslušné koncentrácie v μg/ml ako abscisy (os x).5.4.3. Roztok vzorkyNiekoľkokrát nastreknite extrakt vzorky (5.3.2.), pričom použite rovnaký objem ako pri kalibračných roztokoch a určite z nameraných píkov priemernú výšku (plochu) píku halofuginonu.6. Výpočet výsledkovZ priemernej výšky (plochy) píku z píkov halofuginonu v roztoku vzorky sa porovnaním s kalibračnou krivkou (5.4.2.) určí koncentrácia halofuginonu vo vzorke v μg/ml.Obsah halofuginónu w (mg/kg) vzorky je daný nasledujúcim vzorcom:w =kde:c : koncentrácia halofuginonu v roztoku vzorky v μg/ml,m : hmotnosť navážky vzorky v gramoch.7. Overenie výsledkov7.1. ZhodnosťZhodnosť analytu môžeme potvrdiť paralelnou chromatografiou alebo použitím diode – array detektora, pomocou ktorého porovnáme spektrá extraktu vzorky a kalibračného roztoku (3.6.2) obsahujúceho 6,0 μg/ml.7.1.1. Paralelná chromatografiaDo extraktu vzorky sa pridá vhodné množstvo kalibračného roztoku (3.6.2.). Množstvo pridaného halofuginonu má byť podobné odhadovanému množstvu halofuginonu, zistenému v extrakte vzorky.Vzhľadom na pridané množstvo a riedenie extraktu sa zvýži len výžka píku halofuginonu. Šírka píku, v polovici jeho maximálnej výžky, musí byť v rozpätí ± 10 % pôvodnej šírky.7.1.2. Diode – array detekciaVýsledky sa vyhodnotia podľa nasledujúcich kritérií:a) vlnová dĺžka maximálnej absorbancie vzorky a štandardných spektier zaznamenaných pri vrchole píku chromatogramu musí byť rovnaká v rozsahu určenom rozlišovacou schopnosťou detekčného systému. V prípade diode – array detekcie sa obyčajne pohybuje v rozsahu ± 2 nm;b) spektrá vzorky a štandardu zaznamenané na vrchole píku chromatogramu nesmí byť odlišné v časti spektra medzi 225 a 300 nm v rozsahu od 10 a 100 % relatívnej absorbancie. Táto požiadavka je splnená, keď sú prítomné tiže isté maximá a ak odchýlka medzi oboma spektrami v žiadnom pozorovanom bode nepresiahne 15 % absorbancie analytu štandardu;c) spektrá stúpajúcej časti absorbčnej krivky, vrcholu a klesajúcej časti absorbčnej krivky píku vytvorené extraktom vzorky, sa nesmí odlišovať od ostatných častí spektra halofuginonu medzi 225 a 300 nm v rozsahu od 10 do 100 % relatívnej absorbancie. Táto požiadavka je splnená, ak sú prítomné rovnaké maximá a ak vo všetkých sledovaných bodoch odchýlka medzi spektrami nepresiahne 15 % absorbancie spektra vrcholu píku.Ak niektoré z týchto kritérií nie je splnené, prítomnosť analytu nebola potvrdená.7.2. OpakovateľnosťRozdiel medzi výsledkami dvoch súbežných zisťovaní vykonaných na tej istej vzorke nesmie presiahnuť 0,5 mg/kg pre obsah halofuginonu do 3 mg/kg.7.3. NávratnosťVýsledky kruhového testu8. Bol usporiadaný kruhový test [1], v ktorom osem laboratórií analyzovalo tri vzorky.VýsledkyVýsledky(1) : jednotky v mg/kgn.d. : nezistenéSR : štandardná odchýlka reprodukovateľnostiCVR : variačný koeficient (%)rec. : návratnosť (%)| Vzorka A (slepá) pri prijatí | Vzorka B (sypká) | Vzorka C (granulovaná) |pri prijatí | po dvoch mesiacoch | pri prijatí | po dvoch mesiacoch |Priemer (1) | n.d. | 2,80 | 2,42 | 2,89 | 2,45 |SR | – | 0,45 | 0,43 | 0,40 | 0,42 |CVR | – | 16 | 18 | 14 | 17 |rec. | | 86 | 74 | 88 | 75 |[1] The Analyst 108, 1983, s. 1252 až 1256.--------------------------------------------------


title: Smernica Európskeho parlamentu a Rady (EÚ) 2015/254 z  11. februára 2015 , ktorou sa zrušuje smernica Rady 93/5/EHS o pomoci členských štátov Komisii a o ich spolupráci pri vedeckom skúmaní otázok týkajúcich sa potravín  Text s významom pre EHP

text:
               18.2.2015

               SK

               Úradný vestník Európskej únie

               L 43/1

         SMERNICA EURÓPSKEHO PARLAMENTU A RADY (EÚ) 2015/254
   z 11. februára 2015,
   ktorou sa zrušuje smernica Rady 93/5/EHS o pomoci členských štátov Komisii a o ich spolupráci pri vedeckom skúmaní otázok týkajúcich sa potravín
   (Text s významom pre EHP)
   EURÓPSKY PARLAMENT A RADA EURÓPSKEJ ÚNIE,
   so zreteľom na Zmluvu o fungovaní Európskej únie, a najmä na jej článok 114,
   so zreteľom na návrh Európskej komisie,
   po postúpení návrhu legislatívneho aktu národným parlamentom,
   so zreteľom na stanovisko Európskeho hospodárskeho a sociálneho výboru (1),
   konajúc v súlade s riadnym legislatívnym postupom (2),
   keďže:

               (1)

               Komisia sa v rámci Programu regulačnej vhodnosti a efektívnosti (REFIT) zaviazala zabezpečiť jednoduchý, jasný, stabilný a predvídateľný regulačný rámec pre podniky, pracovníkov a občanov.

               (2)

               Cieľom smernice Rady 93/5/EHS (3) je zaistiť riadne fungovanie Vedeckého výboru pre potraviny posilňovaním jeho vedeckej podpory zo strany členských štátov a riadením spolupráce s príslušnými vnútroštátnymi orgánmi vo vedeckých otázkach súvisiacich s bezpečnosťou potravín.

               (3)

               Podľa nariadenia Európskeho parlamentu a Rady (ES) č. 178/2002 (4) úlohy Vedeckého výboru pre potraviny uvedené v smernici 93/5/EHS prevzal Európsky úrad pre bezpečnosť potravín (ďalej len „EFSA“) a v súčasnosti sú tieto úlohy stanovené v nariadení (ES) č. 178/2002.

               (4)

               Rozhodnutie Komisie 97/579/ES (5), ktorým sa zriadil Vedecký výbor pre potraviny, bolo zrušené rozhodnutím Komisie 2004/210/ES (6).

               (5)

               Podľa nariadenia (ES) č. 178/2002 sa EFSA stal aj príslušným orgánom na podporu vedeckej spolupráce s členskými štátmi a príslušnými národnými orgánmi pôsobiacimi v oblastiach, ktoré patria do pôsobnosti EFSA. Predovšetkým v článku 22 nariadenia (ES) č. 178/2002 sa stanovuje, že EFSA má pôsobiť v úzkej spolupráci s príslušnými orgánmi v členských štátoch a členské štáty majú spolupracovať s EFSA, aby zabezpečili splnenie jeho poslania.

               (6)

               Smernica 93/5/EHS je preto zastaraná a mala by sa zrušiť,

         PRIJALI TÚTO SMERNICU:
   Článok 1
   Smernica 93/5/EHS sa zrušuje.
   Článok 2
   1.   Členské štáty uvedú do účinnosti zákony, iné právne predpisy a správne opatrenia potrebné na dosiahnutie súladu s touto smernicou do 29. februára 2016. Bezodkladne o tom informujú Komisiu.
   Členské štáty uvedú priamo v prijatých opatreniach alebo pri ich úradnom uverejnení odkaz na túto smernicu. Podrobnosti o odkaze upravia členské štáty.
   2.   Členské štáty oznámia Komisii znenie hlavných opatrení vnútroštátnych právnych predpisov, ktoré prijmú v oblasti pôsobnosti tejto smernice.
   Článok 3
   Táto smernica nadobúda účinnosť dvadsiatym dňom po jej uverejnení v Úradnom vestníku Európskej únie.
   Článok 4
   Táto smernica je určená členským štátom.

      V Štrasburgu 11. februára 2015

            Za Európsky parlament

            predseda

         M. SCHULZ

            Za Radu

            predsedníčka

         Z. KALNIŅA-LUKAŠEVICA

      (1)  Ú. v. EÚ C 451, 16.12.2014, s. 157.

      (2)  Pozícia Európskeho parlamentu zo 16. decembra 2014 (zatiaľ neuverejnená v úradnom vestníku) a rozhodnutie Rady z 27. januára 2015.

      (3)  Smernica Rady 93/5/EHS z 25. februára 1993 o pomoci členských štátov Komisii a o ich spolupráci pri vedeckom skúmaní otázok týkajúcich sa potravín (Ú. v. ES L 52, 4.3.1993, s. 18).

      (4)  Nariadenie Európskeho parlamentu a Rady (ES) č. 178/2002 z 28. januára 2002, ktorým sa ustanovujú všeobecné zásady a požiadavky potravinového práva, zriaďuje Európsky úrad pre bezpečnosť potravín a stanovujú postupy v záležitostiach bezpečnosti potravín (Ú. v. ES L 31, 1.2.2002, s. 1).

      (5)  Rozhodnutie Komisie 97/579/ES z 23. júla 1997, ktorým sa zriaďujú vedecké výbory v oblasti zdravia spotrebiteľov a bezpečnosti potravín (Ú. v. ES L 237, 28.8.1997, s. 18).

      (6)  Rozhodnutie Komisie 2004/210/ES z 3. marca 2004, ktorým sa zriaďujú vedecké výbory v oblasti bezpečnosti spotrebiteľov, zdravia obyvateľstva a životného prostredia (Ú. v. EÚ L 66, 4.3.2004, s. 45).